open-index/open-wikipedia-markdown huggingface dataset:
বলপে'ন

**বলপইণ্ট কলম** বা **বলপে'ন** () এবিধ কলম৷ কলমটোৰ মুখত চিয়াঁহী ওলাবলৈ এটা সৰু বল থাকে বাবে কলমবিধৰ নাম হৈছিল বলপে'ন৷ আজিকালি সমগ্ৰ বিশ্বতে বলপে'ন বহুলভাৱে ব্যৱহৃত৷ বলপে'নবোৰত চিয়াঁহীৰ পৰিৱৰ্ত্তে চিয়াঁহীৰ 'ৰিফিল'ৰ ব্যৱস্থা থাকে আৰু কাগজত লিখোঁতে বিয়পি যোৱাৰ সমস্যা নাথাকে৷ লিখাৰ লগে লগে শুকায় আৰু পানী পৰিলে নিবিয়পে৷ আটাইতকৈ সুবিধাজনক কথা হ'ল- এৰোপ্লেনৰ পাইলটসকলে আগতে ফাউণ্টেন পে'ন ব্যৱহাৰ কৰোঁতে বিমানত ওপৰলৈ উৰি যাওঁতে বায়ুৰ চাপ কমাৰ বাবে চিয়াঁহী পে'নৰ মুখেৰে ওলাই কাপোৰ-কানি নষ্ট কৰিছিল৷ বলপে'নৰ চিয়াঁহী ডাঠ হোৱাৰ বাবে চিয়াঁহী ওলাই যোৱাৰ সম্ভাৱনা নাথাকে৷ তদুপৰি বলপে'নবোৰ ইমানেই সস্তা,চিয়াঁহী শেষ হ'লে পেলাই দিব পাৰি৷ অৱশ্যে দামী বলপে'নত চিয়াঁহী শেষ হ'লে পুনৰ নতুন 'ৰিফিল' ব্যৱহাৰ কৰিব পাৰি৷ লিখাৰ উপৰিও চিত্ৰশিল্পীসকলে বলপে'নেৰে ছবিও আকেঁ৷

## ইতিহাস

১৮৮৮ চনৰ ৩০ অক্টোবৰত প্ৰথম বলপে'নৰ পেটেণ্ট জাৰি কৰিছিল আৰু সেই দিনটোকে বলেপে'ন উদ্ভাৱনৰ তাৰিখ বুলি ধৰা হয়৷ আমেৰিকাৰ জ'ন লাউড নামৰ এজন ব্যক্তিয়ে বলেপে'ন পোনতে সাজি উলিয়াইছিল৷ এই পে'নবিধ তেওঁ কাগজত লিখাৰ বাবে তৈয়াৰ কৰা নাছিল৷ চামৰাত লিখিবৰবাবে লাউডে মুখত বল থকা আৰু ডাঠ চিয়াঁহী ব্যৱহাৰ কৰি লিখিব পৰা নতুন এবিধ কলমৰ উদ্ভাৱন কৰে৷ নিবৰ পৰিৱৰ্ত্তে তেওঁ ষ্ট্ৰীলৰ বল ব্যৱহাৰ কৰিছিল৷ কিন্তু তেওঁৰ উদ্ভাৱিত কলমবিধ মিহি কাগজত লিখিবপৰা বিধৰ নাছিল৷ গতিকে কলমবিধৰ বাণিজ্যিক উৎপাদন নহল৷ 
হাংগেৰীৰ লেঝলো বিৰো আৰু তেওঁৰ ভাতৃ জৰ্জে লগ লাগি এবিধ উন্নতমানৰ বলপে'ন উদ্ভাৱন কৰিলে৷ বলপে'নত নতুন চিয়াঁহী ভৰাই তেওঁলোক সফল হ'ল৷ তেওঁলোকে ১৯৩৮ চনৰ ১৫ জুনত বলপে'ন উদ্ভাৱনৰ ব্ৰিটিছ পেটেণ্ট লাভ কৰিলে৷ ১৯৪৩ চনত তেওঁলোকে আৰ্জেণ্টিনাতো বলপে'নৰ পেটেণ্ট কৰে৷ 'বিৰো' নামেৰে বলপে'ন কেইবাখনো দেশৰ বজাৰত উপলব্ধ হ'ল৷ 

 

## তথ্য সংগ্ৰহ

## বাহ্যিক সংযোগ

শ্ৰেণী:লিখন সঁজুলি
ছাণ্টাক্লজ

**ছাণ্টাক্লজ** () হ'ল বৰদিনৰ ৰাতি সৰু ল'ৰা-ছোৱালীলৈ উপহাৰ লৈ আহে বুলি কল্পিত, পকা দাঢ়ি-চুলি আৰু শুভ্ৰ পোছাক পৰিহিত এজন বুঢ়া। ছাণ্টাক্লজৰ চৰিত্ৰৰ বিষয়ে প্ৰাচীন কালৰপৰা বিভিন্ন ধাৰণা প্ৰচলিত আছে। তেওঁক মহিলা, শিশু, দুখীয়া আদি লোকসকলক বিপদত ৰক্ষা কৰিবলৈ ঈশ্বৰে পঠিয়াইছিল বুলি ভবা হয়।

## ইতিহাস
এটা কাহিনী অনু্সৰি ইটালীৰ মায়াবা নগৰৰ বিছপ, নিকোলাছ নামৰ এজন বৃদ্ধ ভদ্ৰলোকে চতুৰ্থ শতিকাৰ বৰদিন এটাত ৰাতি বাটলৈ ওলাই আহি সকলোকে আনন্দ দিবৰ বাবে যীশু পৃথিৱীলৈ নামি আহিছে বুলি চিঞৰি চিঞৰি কণ কণ ল'ৰা-ছোৱালীবোৰক লজেন, টফি আদি উপহাৰ বিলাই দি আৰ্শীবাদ দিছিল। এই ঘটনাৰ পিছৰ পৰাই সকলোৰে মুখে মুখে কেৱল বৃদ্ধ নিকোলাছৰ কথা। এইদৰেই শুভ্ৰ পোছাক আৰু মুখভৰা বগা দাঢ়িৰে বৃদ্ধ নিকোলাছ কিংবদন্তি হৈ পৰিল। নিকোলাছৰ মৃত্যুৰ পাছত ধৰ্মগুৰু পোপে তেওঁক ছেইণ্ট উপাধি প্ৰদান কৰে। বিছপ নিকোলাছ ছেইণ্ট নিকোলাছ নামেৰে জনাজাত হৈ পৰিল। পাছত ইংৰাজীৰ St. (ছেইণ্ট) শব্দৰ পৰিবৰ্তন হৈ ছাণ্টা (Santa) হ'ল আৰু নিকোলাছৰ প্ৰথম আখৰটো হেৰাই মাথোঁন থাকিল ক্লজ (Claus); ছেইণ্ট নিকোলাছ ছাণ্টাক্লজ ৰূপে জনাজাত হৈ পৰিল।

## খ্ৰিষ্টমাছ ফাদাৰ
ছাণ্টাক্লজক খ্ৰিষ্টমাছ ফাডাৰ বুলিও কোৱা হয়। ইউৰোপ বা অন্য দেশৰ শিশুসকলে বিশ্বাস কৰে যে বৰদিনৰ ৰাতি ছাণ্টাক্লজ আহি তেওঁলোকৰ বাবে বিভিন্ন উপহাৰ দি থৈ যায়। সেয়েহে শিশুসকলে ছিমনি, দুৱাৰমুখ আদিত নিজৰ জোতা, মোজা, মোনা আদি ওলমাই থৈ দিয়ে, যাতে খ্ৰিষ্টমাছ ফাডাৰে সেইবোৰত তেওঁলোকৰ বাবে উপহাৰ দি থৈ যাব পাৰে। শিশুসকলৰ বিশ্বাস অটুট ৰাখিবলৈ তেওঁলোকৰ মাক-দেউতাকে সেইবোৰত তেওঁলোকৰ মনৰ পছন্দৰ বস্তুবোৰ সুমুৱাই থয়। ইটালী, জাৰ্মানী, ফ্ৰান্স আদি দেশত ঘৰৰে এজন সদস্যই ছাণ্টাক্লজৰ দৰে ভেশ ধৰি বৰদিনৰ মেলত (Christmas Party) উপহাৰ বিলাই ফুৰে।

## চিত্ৰৰ ভঁৰাল

File:Uummannaq-santa-claus-turf-hut.jpg|উম্মান্নক দ্বীপৰ এটা পুনৰুদ্ধাৰ কৰা পাৰম্পৰিক গ্ৰানলেণ্ডিক টাৰ্ফ হাউচক ডেনমাৰ্কত 'চাণ্টা ক্লাজ দুৰ্গ' হিচাপে জনা যায়, ইয়ালৈ শিশুবোৰে চিঠি লিখিব পাৰে
File:Giantsanta.JPG|উত্তৰ মেৰু, আলাস্কাত চাণ্টা ক্লাজ হাউচৰ ফলক
File:Santa Claus1.JPG|ভাৰতৰ কেৰালা ৰাজ্যৰ এটি ছাণ্টাক্লজৰ প্ৰতিমূৰ্তি
File:Oldfashioned.jpg|ছাণ্টাক্লজৰ এযোৰ পুৰণি পোচাক
File:Sinterklaas 2007.jpg|২০০৭ চনৰ এজন ছাণ্টাক্লজ


## তথ্য সংগ্ৰহ

শ্ৰেণী:কাল্পনিক চৰিত্ৰ
শ্ৰেণী:খ্ৰীষ্টান ধৰ্ম
হিৰণ্য চন্দ্ৰ ভূঞা

ড॰ হিৰণ্য চন্দ্ৰ ভূঞা কটন কলেজৰ প্ৰাক্তন অধ্যক্ষ তথা গুৱাহাটী বিশ্ববিদ্যালয়ৰ তৃতীয় গৰাকী উপাচাৰ্য। অসমত বিজ্ঞানক জনপ্ৰিয় কৰি তোলাৰ ক্ষেত্ৰত উল্লেখযোগ্য অৱদান আগবঢ়োৱা অসমীয়া বিজ্ঞানীসকলৰ ভিতৰত তেওঁ অন্যতম। 

## প্ৰাৰম্ভিক জীৱন
১৯০৫ চনত নগাওঁ জিলাৰ ৰহাৰ ওচৰৰ কঁহাৰ গাঁৱত ড॰ হিৰণ্য চন্দ্ৰ ভূঞা জন্ম হয়। তেওঁৰ পিতৃ নগাওঁ জিলাৰ এগৰাকী প্ৰখ্যাত বিজ্ঞান শিক্ষক গোপাল ভূঞা। কলিকতা বিশ্ববিদ্যালয়ে অনুষ্ঠিত কৰা মেট্ৰিক পৰীক্ষাত অসমৰ ভিতৰতে প্ৰথম স্থান লাভ কৰিছিল। কলিকতাৰ প্ৰেছিডেন্সী কলেজৰ পৰা বি এছ চি পৰীক্ষাত পদাৰ্থ বিজ্ঞানত প্ৰথম শ্ৰেণীসহ উত্তীৰ্ণ হয়। ১৯২৯ চনত কলকাতা বিশ্ববিদ্যালয়ৰ পৰা প্ৰথম শ্ৰেণীসহ এম এছ চি লাভ কৰে। 
## কৰ্মজীৱন
১৯২৯ চনত তেওঁ কটন কলেজৰ পদাৰ্থ বিজ্ঞান বিভাগৰ অধ্যাপকৰূপে যোগদান কৰে। ১৯৪৭ চনলৈকে শিক্ষাদান কৰি অৱশেষত গৱেষণাৰ বাবে যুক্তৰাজ্যৰ ব্ৰিষ্টল বিশ্ববিদ্যালয়ত যোগ দিয়ে। তাত প্ৰখ্যাত পদাৰ্থবিদ তথা গণিতজ্ঞ ড॰ এন মটৰ তত্ত্বাবধানত গৱেষণা কৰি পি এইচ ডি লাভ কৰে। 
১৯৫১ চনত ড॰ হিৰণ্য চন্দ্ৰ ভূঞা কটন কলেজৰ অধ্যক্ষ পদত অধিষ্ঠিত হয়। ১৯৫৫ চনত অসমৰ শিক্ষাধিকাৰ ৰূপে তেওঁ শ্বিলঙত যোগদান কৰে। তাৰ পৰৱৰ্ত্তী কালত অসম চৰকাৰৰ শিক্ষা সচিব, লোকসেৱা আয়োগৰ সদস্য আৰু অধ্যক্ষ পদতো কাৰ্যনিৰ্বাহ কৰে। ১৯৬০ চনত গুৱাহাটী বিশ্ববিদ্যালয়ৰ উপাচাৰ্য হয়। ১৯৬৪ চনৰ পৰা ১৯৬৬ চনলৈ তেওঁ অসম বিজ্ঞান সমিতিৰ সভাপতি হিচাপেও কাৰ্যনিৰ্বাহ কৰে। 
## অৱদান
সমগ্ৰ জীৱনজুৰি তেওঁ অসমত বিজ্ঞান চৰ্চাৰ এক অনুকূল পৰিৱেশ সৃষ্টি কৰাত অৱদান আগবঢ়ায়।
## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমৰ বিজ্ঞানী
বাৰ্নহাৰ্ড ৰিমান

**জৰ্জ ফ্ৰিডৰিখ বাৰ্নহাৰ্ড ৰিমান** () (ছেপ্তেম্বৰ ১৭, ১৮২৬ – জুলাই ২০, ১৮৬৬) এজন প্ৰভাৱশালী জাৰ্মান গণিতজ্ঞ আছিল। গাণিতিক বিশ্লেষণ, সংখ্যা-তত্ত্ব আৰু অৱকলজীয় জ্যামিতিলৈ তেওঁ চিৰকলীয়া অৱদান আগবঢ়াই থৈ গৈছে। তেওঁৰে আৱিস্কাৰ ৰিমান জ্যামিতি পিছলৈ আইনষ্টাইনৰ সাধাৰণ আপেক্ষিকতাবাদৰ গাণিতিক ভেঁটি হয়গৈ।

## জন্ম আৰু বংশ পৰিচয়
১৮২৬ চনৰ ১৭ ছেপ্টেম্বৰত হানোভাৰ ৰাজ্য ( বৰ্তমান জাৰ্মানী ) ডানেনবাৰ্গৰ উচৰৰ ব্ৰেছেনেলজ নামৰ এখন গাঁৱত ৰীমনৰ জন্ম হয় দেউতাকৰ নাম ফ্ৰেডৰিক ৰীমান আৰু মাকৰ নাম চাৰ্লত এবেলব। তেখেতৰ দেউতাক
এজন দুখীয়া লুথৰীয়া নেতা আছিল। ≤

## শিক্ষা

তেখেত প্ৰথম হানোভাৰ স্থানীয় মাধ্যমিক বিদ্যালয়ত অধ্যয়ন কৰে। আৰু পিছত ১৮৪২ চনত আইকৰ মৃত্যুৰ পিছত হানোভাৰৰ পৰা গুচি আহি লুনেবাৰ্গত উচ্চ বিদ্যালয় অধ্যায়ন কৰে। ১৮৪৬ চনত তেওঁ গুৰ্টিনজেন বিশ্ববিদ্যালয়লৈ গৈ ধৰ্মতত্ত্ব বিভাগত নাম লগায়। কিন্তু ৰীমানে গুৰ্টিনজেনত গণিত অধ্যয়ন কৰিবলৈ ল'লেও ১৮৪৭ চনত তেওঁ ' ট্ৰেন্সফাৰ ' লৈ বাৰ্লিন বিশ্ববিদ্যালয়লৈ যায় আৰু তাত গণিত বিষয়ৰ অধ্যয়নত নিজকে নিমগ্ন কৰে। পাছে ১৮৪৯ চনত তেওঁ পুনৰ গুৰ্টিনজেনলৈ ঘূৰি আহে।

## কৰ্মজীৱন

১৮৪৭ চনত ৰীমানে গুৰ্টিনজেন বিশ্ববিদ্যালয়ৰ নিয়মীয়া দৰমহা পোৱা। এজন শিক্ষক হিচাপে নিযুক্ত হয়। ১৮৫৯ চনত লেজেৰ্ডন দিৰিছলেটৰ মৃত্যুৰ পিছত ৰীমান গুৰ্টিনজেন বিশ্ববিদ্যালয়ৰ গণিত বিষয়ৰ মুৰব্বী অধ্যাপক হয় ৰিমানে ' উচ্চতৰ মাত্ৰা ' তত্ত্বৰ আধাৰত এক গানিতিক প্ৰবন্ধ প্ৰস্তুত কৰি ১৮৫৪ চনত এক বক্তৃতা দিলে। তেওঁৰ মৃত্যুৰ দুবছৰ পাছত ১৮৬৮ চনত এই নিবন্ধ তথা গৱেষণাপত্ৰ ছপা ৰূপত প্ৰকাশিত হৈছিল। ১৭৫৯ চনত ৰীমানে ফৰিয়াৰ ছিৰিজ, জাৰ্তিল বিশ্লেষণ আৰু ' এনালাইটিকেল ' সংখ্যা তত্ত্ব সম্পৰ্কত যিখন গৱেষণা প্ৰস্তুত কৰিছিল সেইখন সেই বিষয়ত বৰ্তমানলৈকে আটাইতকৈ গুৰুত্বপূৰ্ণ গৱেষণা পত্ৰ।

## তথ্যসূত্ৰ

## বাহ্যিক সংযোগ

শ্ৰেণী:গণিতজ্ঞ
শ্ৰেণী:জাৰ্মানীৰ ব্যক্তি
প্ৰেৰণা

**প্ৰেৰণা** হৈছে যোৰহাট নগৰৰপৰা ৩ কিঃমিঃ দূৰৈৰ চিনামৰাত অৱস্থিত এটা প্ৰতিবন্ধী শিশু বিকাশ কেন্দ্ৰ। এই স্বচ্ছাসেৱী অনুষ্ঠানটোৰ প্ৰতিষ্ঠা কৰিছিল আনোৱাৰ হুচেইন হাজৰিকা আৰু চায়েৰা ৰহমান। 

## প্ৰতিষ্ঠা
যেতিয়া কোনো শিশু শাৰীৰিক বা মানসিকভাৱে বাধাগ্ৰস্ত হৈ জন্ম লয়, তেতিয়া পৰিয়ালৰ লোকসকল দুখত ভাগি পৰাতো স্বাভাৱিক। তেনে এক দুৰ্ভগীয়া পিতৃ-মাতৃ হ’ল আনোৱাৰ হুচেইন হাজৰিকা আৰু চায়েৰা ৰহমান। দ্বিতীয় সন্তান জাফ্‌ৰিৰ প্ৰতিবন্ধিকতাত তেওঁলোক ভাগি পৰা নাছিল। বৰং জীৱনৰ চৰম দুৰ্ভাগ্যকো প্ৰত্যাহ্বান হিচাপে গ্ৰহণ কৰি, জাফ্‌ৰিৰ দৰে আন আন প্ৰতিবন্ধী শিশু আৰু তেওঁলোকৰ পৰিয়ালৰ কথা চিন্তা কৰি প্ৰতিবন্ধী শিশু বিকাশ কেন্দ্ৰ প্ৰেৰণা প্ৰতিষ্ঠা কৰিলে। ১৯৯২ চনৰ ২৭ জুনত আনুষ্ঠানিকভাৱে এই স্বেচ্ছাসেৱী অনুষ্ঠানটোৰ উদ্বোধন কৰা হৈছিল।

## উদ্দেশ্য
সদস্যসকলৰ বয়স আৰু সক্ষমতাৰ ওপৰত ভিত্তিত কৰি প্ৰতিবন্ধী শিশুসকলক বৃত্তিগত বা কাৰিকৰী প্ৰশিক্ষণৰ প্ৰথম পৰ্যায় হিচাপে লিখিবলৈ বা পঢ়িবলৈ শিকোৱাৰ উপৰি কম্পিউটাৰ, জেৰক্স, লেমিনেশ্যন, স্ক্ৰিণ প্ৰিণ্টিং, চিলাই মেচিন, ৰন্ধা-বঢ়া আদি অনেক হাতে কৰা বিদ্যাৰ প্ৰশিক্ষণ দি সদস্যজনক ভৱিষ্যতে এজন আত্ম-নিৰ্ভৰশীল ব্যক্তি হিচাপে সমাজত থিয় কৰোৱাৰ চেষ্টা কৰা হৈছে।

## বৰ্তমান
ছেৰিব্ৰিল পাল্‌ছি, মানসিক বাধাগ্ৰস্ততা, অ’টিজিম, শ্ৰৱণ বা দৃষ্টি শক্তিৰ দুৰ্বলতা আদিৰ উপৰি কুষ্ঠ, পলিঅ’, মৃগী বা মাংসপেশীৰ দুৰ্বলতাত ভোগা ৮ মহীয়া শিশুৰপৰা ২০বছৰীয়া প্ৰতিবন্ধীজনকো এই কেন্দ্ৰটোত জীয়াই থকাৰ প্ৰেৰণা দিয়া হয়। ইয়াত থকা ৭৬ জন সংস্যক পৰিচালনাৰ সুবিধাৰ বাবে অংকুৰ, প্লে’-১, প্লে-২, লেজাৰ লাৰ্ণিং ইউনিট, ফাংশ্যলেন একাডেমি, প্ৰি-ভকেশ্যনেল আদি কেইবাটাও ভাগত ভাগ কৰি লোৱা হৈছে। 

## জনসাধাৰণৰ মাজত প্ৰচাৰ
জনসাধাৰণৰ মাজত প্ৰতিবন্ধীসকলৰ বিভিন্ন সমস্যাৰ বিষয়ে অৱগত কৰাবলৈ ‘প্ৰেৰণা’ই চেষ্টা চলাইছে। সেইদৰে এটি প্ৰতিবন্ধী শিশুৱে পৰিয়ালত ভোগ কৰিব পৰা সমস্যঅআ সমূহ আঁতৰ কৰি তেওঁলোকৰ জীৱন-যাত্ৰা সুচল কৰাৰ মানসেৰে অভিভাৱকসকলকো ‘প্ৰেৰণা’ই যোৰহাটৰ উপৰি ডিফু, সাপেখাটী, মাজুলী, ধেমাজি, গোলাঘাট আদি ঠাইত নিয়মীয়া প্ৰশিক্ষণ, পৰামৰ্শ আদি দি আহিছে। সেইদৰে ‘প্ৰেৰণা’ৰ বৰ্হি বিভাগতো অসমৰ বিভিন্ন ঠাইৰপৰা অহা কেইবাজনো প্ৰতিবন্ধী শিশুৱে বছৰটোৰ বিভিন্ন সময়ত আহি প্ৰশিক্ষণ লয়হি। 

; প্ৰতিযোগিতা
প্ৰেৰণাত প্ৰতিবছৰে খেল-ধেমালি, ছবি অঁকা, ভেশছন আদি প্ৰতিযোগিতা পাতি ইয়াৰ সদস্যসকলক উৎসাহিত কৰা হয়। অনুষ্ঠানটোৰ বছৰেকীয়া বনভোজ বা শিক্ষামূলক ভ্ৰমণৰো কাৰ্যসূচী আয়োজন কৰা হয়। আনকি ভাৰতীয় শিশু পৰিষদে আয়োজন কৰা চিত্ৰাংকন প্ৰতিযোগিতাত প্ৰেৰণাৰ কেইবাটাও শিশুৱে পুৰস্কাৰো লাভ কৰি তেওঁলোকৰ প্ৰতিভা প্ৰদৰ্শন কৰিবলৈ সক্ষম হৈছে। ২০০৮ চনৰ ৩০ আগষ্টত গুৱাহাটীৰ আশাদীপ নামৰ আন এক প্ৰতিবন্ধী শিশুৰ অনুষ্ঠানৰ সহযোগত প্ৰেৰণাই আয়োজন কৰা স্পেচিয়েল অলিম্পিক – ভাৰতৰ ফুটবল খেলত যোৰহাট, গোলাঘাট, শিৱসাগৰ আৰু ডিব্ৰুগড় জিলাৰ মানসিকভাৱে বাধাগ্ৰস্ত কেইবাজনো শিশুৱে অংশ গ্ৰহণ কৰে।

## চৰকাৰী সাহায্য আৰু স্বীকৃতি
*২০০৮ চনৰ ৯ জুন তাৰিখে অসমৰ মুখ্য মন্ত্ৰী তৰুণ গগৈয়ে নেশ্যনেল ট্ৰাষ্ট এক্টৰ ‘সমৰ্থ’ আঁচনিৰ অধীনত ‘প্ৰেৰণা’ৰ ৰেচ্‌পাইট কেয়াৰ চেণ্টাৰৰ শুভ উদ্বোধন কৰি ইয়াৰ দ্বিতীয় মহলাটো নিৰ্মাণৰ বাবে ১০ লাখ টকাৰ এক অনুদান আগবঢ়ায়। 
*২০০৯ চনৰ ৩ ডিচেম্বৰ তাৰিখে চায়েৰা ৰহমানে ৰাষ্ট্ৰপতি শ্ৰীমতী প্ৰতিভা পাটিলৰপৰা প্ৰতিবন্ধীসকলৰ কামত কাম কৰা শ্ৰেষ্ঠ অনুষ্ঠানৰ শ্ৰেষ্ঠ বঁটাটো গ্ৰহণ কৰে।

## তথ্য সংগ্ৰহ

## বাহ্যিক সংযোগ

শ্ৰেণী:ভাৰতৰ স্বেচ্ছাসেৱী সংগঠন
জ্যোতি প্ৰকাশ দাস

**জ্যোতি প্ৰকাশ দাস** () বা **জে পি দাস** () হৈছে অসমৰ এজন প্ৰতিষ্ঠিত কণ্ঠশিল্পী। অসমৰ অগণন শ্ৰোতাৰ মাজত তেওঁ জেপিদা বুলি পৰিচিত। ‘মোৰ মিনতি তৰা হয় যদি...’, ‘সন্ধিয়াৰ আকাশত...’, ‘ওৰে ৰাতি অন্ধকাৰত...’, ‘পৰিচয়বিহীন...’ আদি সৰ্বকালৰ অনেক জনপ্ৰিয় গীতৰ সুৰকাৰ হৈছে জে পি দাস।

## জন্ম  আৰু বংশ পৰিচয়
১৯৪৭ চনৰ ২৫ জুলাইত ডিব্ৰুগড় জিলাৰ বৰবাৰীত এটি সংস্কৃতিৱান পৰিয়ালত জে পি দাসৰ জন্ম হয়। তেওঁৰ পিতৃ ধীৰেন্দ্ৰনাথ দাস এজন অঁনাতাৰ শিল্পী আছিল। মাতৃৰ নাম বীণাপাণি দাস। 

## শিক্ষা আৰু প্ৰাৰম্ভিক জীৱন
জে পি দাসে প্ৰাথমিক শিক্ষা আৰম্ভ কৰিছিল শ্বিলঙৰ ছেইণ্ট মেৰিজ স্কুলত। সংগীতানুৰাগী পিতৃয়ে তেওঁক ৮ বছৰ বয়সতে ঢাকাৰ ফুল মহম্মদ খানৰ ওচৰত শাস্ত্ৰীয় সংগীতৰ তালিম শিকাইছিল। ক্লাছ ফ’ৰত থাকোঁতেই তেওঁ বংগীয় সাহিত্য পৰিষদৰ দ্বাৰা আয়োজিত শাস্ত্ৰীয় সংগীতৰ ‘খ’ শাখাত মালকোশ ৰাগ গাই প্ৰথম পুৰস্কাৰ বুটলিবলৈ সক্ষম হৈছিল। তেওঁৰ পিতৃয়ে দশম শ্ৰেণীত এখন ইলেকট্ৰিক গীটাৰ উপহাৰ হিচাপে দিছিল। তাৰ পিছতে সমনীয়া খাচী আৰু নেপালী ল’ৰাৰ সৈতে গঢ়ি তুলিছিল এটি মিউজিকেল বেণ্ড – ‘জেট লাইনাৰ্ছ’। ১৯৬২ চনত শ্বিলং গভৰ্ণমেণ্ট হাইস্কুলৰ পৰা প্ৰৱেশিকা পৰীক্ষাত উত্তীৰ্ণ হয়। ইয়াৰ পিছত তেওঁ দ্বাদশ শ্ৰেণীলৈকে ছেইণ্ট এডমাণ্ড স্কুলত আৰু ১৯৬৬ চনত ছেইণ্ট এন্থনী কলেজৰপৰা বি এ সম্পূৰ্ণ কৰে। ইয়াৰ পিছত স্নাতকোত্তৰ ডিগ্ৰীৰ বাবে গুৱাহাটী বিশ্ববিদ্যালয়লৈ আহে।

## কৰ্মজীৱন
১৯৬৯ চনত আকাশবাণী গুৱাহাটী কেন্দ্ৰত জে পি দাসে অনুষ্ঠান কাৰ্যবাহী হিচাপে যোগদান কৰে। ২০০৮ চনৰ ২৯ ফেব্ৰুৱাৰী তাৰিখে গুৱাহাটী আকাশবাণী কেন্দ্ৰৰ পৰাই তেওঁ সহকাৰী কেন্দ্ৰ সঞ্চালকৰ পদৰ পৰা অৱসৰ গ্ৰহণ কৰে।

## সংগীত জীৱন
সংগীতত সুহুৰি ব্যৱহাৰ কৰাতো জে পি দাসৰ গীতৰ এটি বৈশিষ্ট্য। 
### সংগীত পৰিচালনা
;বোলছবি
*পাহাৰী কন্যা (১৯৯০) ; পৰিচালক: মুনিন বৰুৱা
*প্ৰভাতী পখীৰ গান (১৯৯২)
* শেষ উপহাৰ (২০০২)

; গীত
*মোৰ মিনতি তৰা হয় যদি...
*সন্ধিয়াৰ আকাশত...
*ওৰে ৰাতি অন্ধকাৰত...
*পৰিচয়বিহীন...

## ব্যক্তিগত জীৱন
১৯৭৩ চনৰ ৩ মে’ৰ দিনা শান্তিপুৰৰ হীৰা দাসৰ লগত জে পি দাস বিবাহ পাশত আৱদ্ধ হয়। তেওঁলোকৰ তিনিও সন্তানৰ নাম হৈছে জিণ্টি, নীতিন আৰু ৰাজীৱ।

## তথ্য সংগ্ৰহ

## বাহ্যিক সংযোগ

শ্ৰেণী:অসমৰ সঙ্গীত পৰিচালক
শ্ৰেণী:অসমৰ ব্যক্তি
শ্ৰেণী:অসমৰ কণ্ঠশিল্পী
অসম সাহিত্য সভাৰ প্ৰকাশন

**অসম সাহিত্য সভাৰ প্ৰকাশন**ৰ আৰম্ভ কাম হয় ১৯২৭ খ্ৰীষ্টাব্দত। ইয়াৰ এবছৰৰ আগে আগে চন্দ্ৰধৰ বৰুৱাৰ সম্পাদনাত ‘অসম সাহিত্য সভা পত্ৰিকা’ তিনিমহীয়া আলোচনী হিচাপে প্ৰকাশিত হয়। সেই সময়ত সভাৰ আৰ্থিক স্বাবলম্বন নাছিল। সেয়ে, স্বাধীনতাৰ সময়লৈ অসম সাহিত্য সভাই মাথোঁ ছয়খনহে গ্ৰন্থ প্ৰকাশ কৰিবলৈ সক্ষম হৈছিল। সভাই মুখ্যতঃ অসমীয়াৰ উপৰি ইংৰাজী, হিন্দীকে ধৰি কেইবাটাও অসমৰ জনজাতীয় ভাষাত গ্ৰন্থ প্ৰকাশ কৰি অসমীয়া ভাষাৰ উৎকৰ্ষ সাধন কৰিছে আৰু বিভিন্ন জনজাতিৰ মাজৰ সংহতিৰ বান্ধ দৃঢ় কৰাৰ প্ৰয়াস কৰি আহিছে। সভাৰ তিনিখন গ্ৰন্থই বৰ্তমানলৈকে সাহিত্য অকাডেমি বঁটা পাবলৈ সক্ষম হৈছে।

## স্বাধীনতাৰ পূৰ্বৰ প্ৰকাশন
অসম সাহিত্য সভাৰ প্ৰথম প্ৰকাশিত গ্ৰন্থখন আছিল নীলকণ্ঠ দাস বিৰচিত শ্ৰীশ্ৰীদেৱ দামোদৰ চৰিত্ৰ। ২০১ পৃষ্ঠাৰ ১৪ অনা দামৰ গ্ৰন্থখন সম্পাদনা কৰিছিল শৰৎ চন্দ্ৰ গোস্বামীয়ে। তাৰ পিছত শ্ৰী শ্ৰী বনমালীদেৱ চৰিত্ৰ, ব্ৰহ্মবৈৱৰ্ত্ত পুৰাণ, সাত্বত তন্ত্ৰ – এই তিনিখন গ্ৰন্থ প্ৰকাশ পায় ১৯৪৩ খ্ৰীষ্টাব্দৰ ভিতৰত। ১৯৩৩ চনত সভাই চন্দ্ৰকান্ত অভিধানখন প্ৰকাশ কৰি উলিয়ায়। ১৯২৪ খ্ৰীষ্টাব্দত এই অভিধান সংকলনৰ কাম আৰম্ভ কৰিছিল। ১০৪৪ পৃষ্ঠাৰ আৰু ৭ টকা দামৰ এই অভিধানত ৩৬,৮১৯টা সন্নিৱিষ্ট হৈছিল। ১৯৩৮ খ্ৰীষ্টাব্দত প্ৰকাশিত ২৪ পিঠীয়া এটকা দামৰ অসমীয়া বৈজ্ঞানিক পৰিভাষাখনো সভাৰ উল্লেখযোগ্য প্ৰকাশন। বিৰিঞ্চি কুমাৰ বৰুৱা সম্পাদিত এই সৰু কিতাপখনত পাটীগণিত, বীজগণিত, জ্যামিতি, জ্যোতিবিদ্যা, পদাৰ্থবিদ্যা আৰু ভূগোলৰ পৰিভাষা সন্নিৱিষ্ট কৰা হৈছিল।

## স্বাধীনতাৰ পৰৱৰ্তী কালৰ প্ৰকাশন
সাম্প্ৰতিক সময়লৈকে সভাৰ মুঠ প্ৰকাশৰ পৰিমাণ চাৰিশৰো অধিক। ইয়াৰ লগতে ধাৰাবাহিকভাৱে প্ৰকাশ পাই আহিছে *অসম সাহিত্য সভা পত্ৰিকা*। 'সভাই সৃষ্টিশীল সাহিত্য তুলনামূলক ভাৱে বহু কম প্ৰকাশ কৰিছে। সভাই সময়ৰ দাবীৰ প্ৰতি লক্ষ্য ৰাখিয়েই গ্ৰন্থ প্ৰকাশ কৰে। বিবিধ বিষয়ৰ গ্ৰন্থ প্ৰকাশৰ লগতে অসমৰ বিভিন্ন জনজাতীয় জীৱন আৰু ভাষা সংস্কৃতি বিষয়ক ভালেমান গ্ৰন্থ প্ৰকাশ কৰিছে। এনে শিতানৰ এখন প্ৰামাণ্য কিতাপ হৈছে ১৯৬২ খ্ৰীষ্টাব্দত প্ৰকাশিত *অসমৰ জনজাতি*। 'চাহ বাগিচাৰ জীৱন আৰু সংস্কৃতি সভাই কুৰিখনৰো অধিক কিতাপ প্ৰকাশ কৰিছে। ধ্বনি আৰু ৰসতত্ত্ব, অসমীয়া সংগীতৰ ঐতিহ্য, অসমৰ বাদ্যযন্ত্ৰ, অসমৰ বনৌষধি, অসমৰ ওজাপালি, গ্ৰীক দৰ্শনৰ চমু পৰিচয় আদি বিবিধ বিষয়ৰ অনেক কিতাপ সভাই প্ৰকাশ কৰিছে। বাঁহী প্ৰথম খণ্ড (একত্ৰ সংকলন), জোনাকী (একত্ৰ সংকলন) আৰু কৃষ্ণকান্ত সন্দিকৈ ৰচনা সম্ভাৰ সাহিত্য সভাৰ উল্লেখযোগ্য প্ৰকাশন। ১৯৭৭ খ্ৰীষ্টাব্দত প্ৰকাশিত অসমৰ লিপি সমস্যা এখন ঐতিহাসিকভাৱে গুৰুত্বপূৰ্ণ গ্ৰন্থ। Dr T P Varmaৰ Development of Script in Ancient Kamrup আৰু Dr Mahendra Boraৰ The Evolution of Assamese Script আদি অসমীয়া লিপি সম্পৰ্কে গুৰুত্বপূৰ্ণ গ্ৰন্থ প্ৰকাশ কৰিছে। ২০০১ খ্ৰীষ্টাব্দৰ পৰা এতিয়ালৈ সভাই বিশ্বকোষৰ ১০টা খণ্ড প্ৰকাশ কৰিছে। বিশ্বকোষ হৈছে সভাৰ এটি যুগমীয়া কীৰ্তি। ইয়াৰ উপৰিও সভাই পাঁচটা খণ্ডত শিশু জ্ঞানকোষ প্ৰকাশ কৰিছে।

## তথ্য সংগ্ৰহ

শ্ৰেণী:অসম সাহিত্য সভা
চুত্যিণ্‌ফা

**[[চাওফা]] চুত্যিণ্‌ফা** বা **চ্যু-ত্যিণ-ফা** ১৬৪৪ খ্ৰীষ্টাব্দত চুৰাম্‌ফাৰ পিছত ৰাজপাটত উঠিছিল। স্বাস্থ্য ভালে নথকা বাবে এওঁক **নৰিয়া ৰজা** বুলিছিল। এওঁৰ প্ৰায়েই নৰিয়া আছিল বাবে বৰপুতেক লাপলুপ গোহাঁইয়ে নিজকে নিজে ৰজা ঘোষণা কৰি ৰজাৰ দৰে ফুৰা-চকা কৰিবলৈ আৰম্ভ কৰিছিল। লাপলুপৰ মাক বৰৰাণী আছিল। ৰজাৰ আন জনী ৰাণী বুঢ়াগোহাঁইৰ জীয়েক আছিল। এইজনী ৰাণীৰ মন্ত্ৰণাত নৰিয়া ৰজাই লাপলুপ আৰু বৰপাত্ৰক বধ কৰাইছিল। তাৰ পিছত লাপলুপৰ মাকক বৰৰাণী গুচাই বুঢ়াগোহাঁইৰ জীয়ককে বৰৰাণী পাতিছিল। এইগৰাকী ৰাণীয়ে খহুৱা খোৱা গোহাঁই নামৰ ৰজাৰ আন এজন পুতেককো মৰাবলৈ চেষ্টা কৰোৱাইছিল।

## ৰাজত্ব কাল
;ডফলাৰ লগত বিৰোধ
এইজন ৰজাৰ দিনত ডফলা সকলৰ লগত বিৰোধ ঘটিছিল। বুঢ়াগোহাঁই আৰু বৰপাত্ৰ গোহাঁইক ডফলাক দমাবলৈ নৰিয়া ৰজাই পঠিয়ায় দিছিল। কিন্তু এওঁলোকে ডফলা সকলক দমাব সক্ষম হোৱা নাছিল। তেতিয়া ৰজাই তেওঁলোকক বিষয়া ভাগি অইনক বিষয়া পাতি পুনৰ ডফলাৰ বিৰুদ্ধে অভিযান চলায়। সেইবাৰ ডফলাসকল ৰজাৰ বশ্যতা স্বীকাৰ কৰিবলৈ বাধ্য হৈছিল।

;কছাৰীৰ লগত বিৰোধ
কছাৰী সকলৰ লগত এইজন ৰজাৰ দিনত বিৰোধ ঘটিছিল। পিছে আহোম ৰাজকন্যা এজনী কছাৰী ৰজালৈ দিবলৈ স্বীকাৰ কৰি নৰিয়া ৰজাই কছাৰীৰ লগত সম্প্ৰীতি স্থাপন কৰিছিল। সেই সময়ত কছাৰী ৰজা আছিল বীৰ দৰ্পনাৰায়ণ।

## ৰজা ভগাৰ কাৰণ
চুত্যিন্‌ফাৰ ৰাণী বুঢ়াগোহাঁইৰ জীয়েকৰ কুকুৰে খোৱা গোহাঁই নামৰ পুতেক এজন আছিল। তেওঁ বৰ নৈতিকতাহীন, দাম্ভিক আৰু অত্যাচাৰী আছিল। তেওঁৰ ব্যৱহাৰত ডা-ডাঙৰীয়াৰ লগতে ৰাজ্যৰ বহুত মানুহ অসন্তুষ্ট হৈছিল। ৰজায়ো শাসন কৰিব নোৱাৰিছিল। তেতিয়া ৰাজ্যৰ সকলোৱে মিলি কুকুৰে খোৱা গোহাঁইক আৰু তেওঁৰ মাকক মাৰি পেলাইছিল। ইয়াৰ পিছত তেওঁলোকে চুত্যিন্‌ফাক ৰজা ভাগি তেওঁৰ পুতেক চুতাম্লাক ৰজা পাতিছিল।

## তথ্য সংগ্ৰহ

শ্ৰেণী:টাই-আহোম শাসক
চুৰাম্‌ফা

**[[চাওফা]] চুৰাম্‌ফা** বা **চ্যু-ৰম-ফা** ,) আহোম ৰাজপাটত উঠে ১৬৪১ খ্ৰীষ্টাব্দত। এওঁ স্বৰ্গদেউ প্ৰতাপ সিংহৰ বৰপুতেক আছিল। এওঁ সময় নৌহওঁতেই ৰজা ভগা হৈছিল। সেইবাবে তেওঁ **ভগাৰজা** নামেৰেও জনাজাত আছিল। এইজনা ৰজা নৈতিকতাবিহীন আছিল। এওঁ চুতীয়া মানু্হ এজনক বধ কৰাই তেওঁৰ তিৰোতাজনী লৈ আহিছিল। এই তিৰোতাজনীয়ে লগত ভতিজা ল’ৰা এটাও আনিছিল। ৰজাৰ পুত্ৰ নথকাত তাকে পুত্ৰৱতে মৰম-চেনেহ কৰি ৰজা পাতিবলৈ মন মেলিছিল। পিছে ল’ৰাটোৰ ৰজা হোৱাৰ আগতেই মৃত্যু হৈছিল। চুতীয়া তিৰোতাজনীৰ কথামতে ল’ৰাটোৰ মৈদামত পুতিবলৈ ভগাৰজাই ডাঙৰীয়া সকলৰ ল’ৰা একোটি খুজিছিল। ইয়াতে ডাঙৰীয়াসকল বিতুষ্ট হৈ চুৰমফাক ৰজা ভাঙি চুত্যিন্‌ফাক ৰজা পাতিছিল। চুৰমফা ক দূৰৈৰ পাহাৰলৈ নি তাতে থাকিবলৈ দিয়া হৈছিল; আৰু কিছুদিন পিছত তেওঁক তাতে বধ কৰোৱা হৈছিল।
ভগাৰজাৰ দিনৰ প্ৰধান কাম হৈছে শলগুৰি আলি নিৰ্মাণ।

## তথ্য সংগ্ৰহ

শ্ৰেণী:টাই-আহোম শাসক
চুখাম্‌ফা

**[[চাওফা]] চুখাম্‌ফা** বা **চ্যু-খাম-ফা** () ১৫৫২ খ্ৰীষ্টাব্দত (বাপেকক গড়গঞাঁ ৰজাৰ পিছতে) আহোম ৰাজপাটত উঠিছিল। এবাৰ চিকাৰলৈ যাওঁতে হাতীৰ পৰা এওঁৰ ভৰি এখন খোৰা হৈছিল। সেইবাবে এওঁক **খোৰা ৰজা**ও বোলে। সাতজন আহোম কোঁৱৰ লগ লাগি চুখাম্‌ফাক মাৰিবলৈ ষড়যন্ত্ৰ কৰিছিল। কিন্তু ডাঙৰীয়াসকলৰ পৰামৰ্শত ৰজাই কোঁৱৰ কেইজনৰ কোনো অনিষ্ট নকৰি এৰি দিছিল। কিছু দিনৰ পাছত এই কেইজনে পুনৰ বিদ্ৰোহ আচৰণ কৰি ধৰা পৰিছিল। সেইবাৰ খোৰা ৰজাই তেওঁলোকক মৃত্যুদণ্ড বিহিছিল।

## ৰাজত্বকাল
পশ্চিম ফালৰ পৰা আহোম ৰাজ্য যাতে কোনোৱে আক্ৰমণ কৰিব নোৱাৰে তাৰ বাবে চুখাম্‌ফাই বোৰ্কা আৰু সলাত নিৰ্মাণ কৰাইছিল। এওঁৰ দিনত নৰা, চুতীয়া আৰু নগা কিছুমানে বিদ্ৰোহ কৰিছিল। কিন্তু সকলোকে তেওঁ দমন কৰি ৰাখিবলৈ সক্ষম হৈছিল। চুখাম্‌ফাৰ দিনতে অসমত বহুতো প্ৰাকৃতিক দুৰ্যোগ ঘটিছিল। এবাৰ ডাঙৰ ভূঁইকঁপ হোৱাৰো লগতো এবাৰ ডাঙৰ বানপানীও হৈছিল। এবাৰ এজাক কাকতি ফৰিঙে শস্য নষ্ট কৰিছিল।

### কোঁচৰ লগত যুঁজ
খোৰা ৰজাৰ দিনতে কোঁচৰ লগত আহোমৰ বিবাদ লাগিছিল। কোঁচ ৰজাই টেপু নামেৰে এজন মানুহক আহোম ৰজাৰ বিৰুদ্ধে পঠিয়াইছিল। টেপু উজাই গৈ দিখৌ পাইছিলগৈ। আহোম সৈন্যই কোঁচ সৈন্যক বাধা দিছিল যদিও কিছুদিন পাছতে চিলাৰায় আহি যুঁজত লগ লগাত আহোম সৈন্যৰ পৰাজয় হৈছিল। চুখাম্‌ফা ডা-ডাঙৰীয়াৰ সৈতে নামৰূপৰ চৰাইখোৰোঙলৈ পলাই গৈছিল। চিলাৰায়ে গড়গাঁও দখল কৰিছিল। সেয়ে চুখাম্‌ফাই সন্ধিৰ বাবে আইখেক বুঢ়া গোঁহাইক সন্ধিৰ বাবে পঠিয়াইছিল। চিলাৰায়ে ৰজাৰ বদলি কেইজনমান কোঁৱৰ লৈ নিজ ৰাজ্যলৈ উলটি গৈছিল। এই সকল কোঁৱৰৰ মাজত ৰজাৰ ভায়েক চুগাম কোঁৱৰো আছিল। গৌড়ৰ নবাবৰ হাতত পৰাজিত হোৱাৰ পিছত নৰনাৰায়নে চুগাম কোঁৱৰ সহিতে আন আন আহোম কোঁৱৰ কেইজনক নিজ ৰাজ্যলৈ ওভতাই পঠিয়াইছিল আৰু আহোমৰ লগত প্ৰীতিৰ ভাৱ দেখুৱাইছিল। 

প্ৰবাদ আছে যে, আহোম ৰজাই এবাৰ কোঁচৰ যুদ্ধলৈ কিছুমান সৈন্যৰ লগুণ পিন্ধাই কপিলা গাইৰ পিঠিত তুলি পঠিয়াইছিল। চিলাৰায় বৰ ধাৰ্মিক লোক আছিল; তেওঁ গো-ব্ৰাহ্মণ বধৰ ভয়ত সেইবাৰ যুদ্ধ কৰাৰ পৰা বিৰত আছিল। 

## মৃত্যু
১৬০৩ খ্ৰীষ্টাব্দত খোৰা ৰজাৰ মৃত্যু হয়। 

## তথ্য সংগ্ৰহ

শ্ৰেণী:টাই-আহোম শাসক
বীৰেন শৰ্মা

**বীৰেন শৰ্মা** অসমৰ এগৰাকী চিত্ৰনাট্য লেখক৷ তাৰোপৰি তেওঁ বিশ্বনাথ চাৰিআলিৰ পৰা মুক্তি পোৱা 'অভিযান' নামৰ অসমীয়া চলচ্চিত্ৰখনিৰ কাহিনীৰ লিখক৷

## জীৱন
বিশ্বনাথ চাৰিআলিৰ গড়েহাগীত ১৯৮৬ চনত বীৰেন শৰ্মাৰ জন্ম হয়৷ তেওঁৰ পিতৃ যাদৱ শৰ্মা আৰু মাতৃ স্বৰ্ণপ্ৰভা দেৱী৷ তেওঁৰ ভাতৃ কুমুদ শৰ্মা আছিল বিশ্বনাথ চাৰিআলিৰ প্ৰথম অনাতাঁৰ নাট্যকাৰ৷ শৈশৱকালৰ পৰাই বীৰেন শৰ্মাই সাহিত্য চৰ্চা আৰম্ভ কৰে৷ পৰৱৰ্ত্তী কালত তেওঁ গুৱাহাটী অনাতাঁৰ কেন্দ্ৰযোগে নাটক সম্প্ৰচাৰ কৰে৷
## কৰ্মৰাজি
### অনাতাঁৰ নাটক
# ত্ৰিভুজ
#কোম্পানী
#বকুলনীৰ বিৰিণা
#বৌ
#মৃগতৃষ্ণা
#কন্যা বিভ্ৰাট
### টেলিফিল্ম
#মৃগতৃষ্ণা
#গৃহলক্ষ্মী
### বোলছবি
#অভিযান
### গ্ৰন্থ
#গীতে গীতে গীতালি
## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
কেনী দেউৰী বসুমতাৰী

**কেনী দেউৰী বসুমতাৰী** () অসমৰ এগৰাকী অভিনেতা, চলচ্চিত্ৰ পৰিচালক তথা উদীয়মান লেখক। 
243 × 439px|thumb|Chocolate Guitar Momos কিতাপখন উদ্বোধনৰ সময়ত কেনী
## প্ৰাৰম্ভিক জীৱন
কেনী দেউৰী বসুমতাৰীৰ জন্ম হৈছিল অসমৰ গুৱাহাটীত(জন্মদিন ৯ এপ্ৰিল)। তেওঁ লখিমপুৰ, তেজপুৰ তথা গুৱাহাটীত প্ৰাৰম্ভিক শিক্ষা গ্ৰহণ কৰে। উচ্চ মাধ্যমিক শিক্ষা উত্তৰ লখিমপুৰৰ ছেইণ্ট মে'ৰিজ হাইস্কুলৰ পৰা সমাপ্ত কৰি উচ্চতৰ মাধ্যমিক শিক্ষা কটন কলেজত বিজ্ঞান শাখাত অধ্যয়ন কৰে। পৰৱৰ্ত্তী কালত তেওঁ ভাৰতীয় প্ৰযুক্তিবিদ্যা প্ৰতিষ্ঠান, দিল্লী (*IIT Delhi*) ত ইঞ্জিনীয়াৰিঙৰ পাঠ্যক্ৰমত যোগদান কৰে যদিও শিক্ষা অৰ্ধসমাপ্ত হৈ ৰয়। 

## কৰ্মজীৱন

কেনীয়ে গুৱাহাটীৰ এটা আঞ্চলিক টেলিভিছন চেনেলত তিনিবছৰ ধৰি বাতৰি পৰিবেশক হিচাপে কাম কৰিছিল। তাৰপিছত তেওঁ সেই কাম ত্যাগ কৰি অভিনয় কৰাৰ হাবিয়াসেৰে মুম্বাইলৈ যায়। মুম্বাইত ছটা এডভাৰটাইজ আৰু **চেনেল ভি**ৰ হাস্য-ব্যংগ অনুষ্ঠান **বলিউদ ননচেনচেক্স** (*Bollywood Nonsensex*) তথা স্কেচ্ছ কমেডি শ্ব' **জয় হিন্দ**ত কাম কৰাৰ সুযোগ লাভ কৰে। ইয়াৰ উপৰিও তেওঁ চাৰিখন হিন্দী চলচ্চিত্ৰত কাম কৰে, কিন্তু এখনেও মুক্তি লাভ নকৰিলে। 

কেনী দেউৰী বসুমতাৰীয়ে *75 Crazy People* নামৰ ৪৯ মিনিটৰ এখন তথ্যচিত্ৰত সহযোগী সম্পাদনাৰ সুযোগ পায়। ভাতৃ ট'নী বসুমতাৰীৰ সৈতে মিলি তেওঁ **ব্ৰহ্মপুত্ৰ** নামৰ অসমীয়া আৰু হিন্দী গীতৰ এটা মৃদু ৰ'ক(soft rock) এলবামৰ বাবে গীতৰ ৰচনা আৰু সুৰাৰোপ কৰে। 

২০১৩ চনত কেনীয়ে ন্যূনতম বাজেটেৰে লোকেল কুং ফু নামৰ এখন সমৰ কলা (মাৰ্চিয়েল আৰ্ট) সন্নিবিষ্ট হাস্যমধুৰ অসমীয়া-হিন্দী চলচ্চিত্ৰ নিৰ্মাণ কৰে। এই চলচ্চিত্ৰখনে ২০১৩ চনৰ ২৭ চেপ্টেম্বৰত মুক্তি লাভ কৰে। মাত্ৰ ৯৫,০০০ টকাৰ বাজেটত *কেনন ৫৫০ডি* কেমেৰাৰে নিৰ্মাণ কৰা এই চলচ্চিত্ৰখনে সমালোচকৰ উচ্চ প্ৰশংসা লাভ কৰাৰ লগতে দৰ্শকৰো ভাল সঁহাৰি লাভ কৰে। 

অভিনয় তথা পৰিচালনাৰ উপৰি কেনী দেউৰী বসুমতাৰীয়ে লেখকৰূপেও আত্মপ্ৰকাশ কৰিছে। তেওঁৰ প্ৰথমখন ইংৰাজী উপন্যাস **চকলেট_গীটাৰ_ম'ম'জ** (Chocolate_Guitar_Momos)ৰ ২০১১ চনত উন্মোচন হৈ যায়।

## অৱদান
### গ্ৰন্থ
**চকলেট গীটাৰ ম'ম'জ* (ইংৰাজী ভাষাৰ উপন্যাস)
### অভিনয়
* দিবাকৰ বেনাৰ্জীৰ 'চাংহাই' (Shanghai) নামৰ হিন্দী চলচ্চিত্ৰত পুলিচ অফিচাৰৰ ভূমিকাত (২০১৩)
* মেৰীকম চলচ্চিত্ৰ (২০১৪)
* লোকেল কুং ফু (২০১৩)-ত চাৰ্লি নামৰ নায়কৰ ভূমিকাত (২০১৩)
* লোকেল কুং ফু ২ (২০১৭)
* চাচ্‌পেণ্ডেড ইন্সপেক্টৰ বড়ো (২০১৮)
* বৰনদী ভটিয়ায় (২০১৯)

### চলচ্চিত্ৰ পৰিচালনা
*লোকেল কুং ফু (২০১৩)
*লোকেল কুং ফু ২ (২০১৭)
*চাচ্‌পেণ্ডেড ইন্সপেক্টৰ বড়ো (২০১৮)
*লোকেল উৎপাত (২০২২)

### এক্স'ন কৰিঅ'গ্ৰাফী
* দ্য ডে আফটাৰ এভ্ৰিডে

## তথ্যসূত্ৰ

## বাহ্যিক সংযোগ
* কেনীৰ ইউটিউব চেনেল

শ্ৰেণী:অসমৰ ব্যক্তি
শ্ৰেণী:বড়ো জনগোষ্ঠীৰ ব্যক্তি
শ্ৰেণী:অসমীয়া অভিনেতা
শ্ৰেণী:অসমীয়া চলচ্চিত্ৰৰ অভিনেতা
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:জীৱিত ব্যক্তি
গোকুল পাঠক

**গোকুল পাঠক** অসমৰ বৰপেটাৰ এগৰাকী প্ৰখ্যাত লোকশিল্পী, সাহিত্যিক তথা সাংবাদিক। তেখেত একেৰাহে গায়ক, বাদক, গীতিকাৰ, নাট্যকাৰ, অভিনেতা, কবি, ইতিহাস প্ৰণেতা, সুবক্তা আৰু প্ৰকৃত সমাজসেৱক আছিল। তেখেতক ২০০১ চনত অসম চৰকাৰে বিষ্ণুৰাভা বঁটাৰে সন্মানিত কৰিছিল।

## প্ৰাৰম্ভিক জীৱন
১৯২৬ চনৰ ১৪ অক্টোবৰত সৰভোগ-বৰনগৰৰ আমগুৰি-সাপনা নামৰ গাওঁত গোকুল পাঠকৰ জন্ম হয়৷ তেওঁৰ দেউতাক আছিল লোকশিল্পী গহীন চন্দ্ৰ পাঠক আৰু মাতৃ পদ্মাৱতী পাঠক৷ দেউতাকৰ পৰাই গোকুল পাঠকে শৈশৱতে বিভিন্ন লোকবাদ্য যেনে খোমক, একতাৰা, খোল, খঞ্জৰি, দোতাৰা আদিৰ লগতে লোকগীতৰো প্ৰশিক্ষণ লাভ কৰে৷

তেওঁ কেতেকীবাৰী প্ৰাথমিক বিদ্যালয়ত প্ৰাৰম্ভিক শিক্ষা লাভ কৰে৷ বৰনগৰ জুৰোৰাম পাঠক হাইস্কুলৰ পৰা ১৯৪৭ চনত গোকুল পাঠকে প্ৰবেশিকা পৰীক্ষাত উত্তীৰ্ণ হয়৷ তাৰপিছত তেওঁ গুৱাহাটীৰ বি বৰুৱা কলেজ আৰু বৰপেটাৰ মাধৱ চৌধুৰী কলেজত কলেজীয়া শিক্ষা লাভ কৰে৷

## সাংসাৰিক জীৱন
১৯৫০ চনত শিক্ষয়ত্ৰী দেৱবালা পাঠকৰ সৈতে তেখেত বিবাহপাশত আৱদ্ধ হয় যদিও ১৯৫৪ চনত পত্নীবিয়োগ ঘটে। তেখেতৰ দুটি সন্তান।

## কৰ্মজীৱন
১৯৪১-১৯৪৭ চনৰ স্বাধীনতা আন্দোলনৰ সময়ত গোকুল পাঠকে মুক্তি আন্দোলনক লৈ ৰচিত তেওঁৰ প্ৰথমখন গানৰ সংকলন 'মুক্তি অভিযান' প্ৰকাশ কৰে৷ পৰৱৰ্ত্তী কালত তেওঁ 'কৃষকৰ জয়গান', 'অবিচাৰ' আদি গ্ৰন্থ ৰচনা কৰে৷ কলেজত অধ্যয়ন কৰি থকা কালত তেওঁ কমিউনিষ্ট দলত সক্ৰিয়ভাৱে অংশ ল'বলৈ আৰম্ভ কৰে৷ ফলত পুলিচৰ হেঁচাত তেওঁ বৰপেটালৈ আহি শিক্ষা গ্ৰহণ কৰিব লগা হয়৷

তেওঁ পোন্ধৰ বছৰ কাল গুৱাহাটী অনাতাঁৰ কেন্দ্ৰ যোগে লোকগীত পৰিবেশন কৰে৷

## অৱদান
গোকুল পাঠকে 'আমাৰ দেশ' নামৰ এখন বাতৰি কাকত উলিয়াইছিল আৰু ১৯৬৮ চনৰপৰা ১৯৯০ চনলৈ কাকতখন তেখেতে নিজে সম্পাদনা কৰিছিল। তেখেতে 'ৰূপান্তৰ' নামৰ এখন আলোচনীৰো সম্পাদক আছিল। এই আলোচনীখন তেখেতে ১৯৬১ চনৰপৰা ১৯৬৮ চনলৈ চলাই আছিল ।

### গ্ৰন্থ
*লেৰেলা ফুলৰ সৌৰভ বিচাৰি (গীতৰ সংকলন)
*মুক্তি অভিযান (গীতৰ সংকলন)
*কৃষকৰ জয়গান
*অবিচাৰ
*বৰপেটা সত্ৰৰ ইতিহাস
*হাদিৰাই চকুলো টোকে
*এই বিপ্লৱ কিয়
*জীয়া নৈৰ পাৰ
*নল দময়ন্তী
*ধৰ্ম শ্ৰেষ্ঠ কৃষ্ণ ভকতি
*ৰাইজৰ মেল
*তথাপিতো হোৱা নাই ক্লান্ত
*বসন্ত বাহাৰ
*সুৰ মঞ্জৰী
*গাই যাওঁ মুকুতিৰ জয়গান
*টঙালি বান্ধিবৰ হ'ল
*সীতা কবৰত ফুলক অগ্নিফুল
*ৰঙে ৰঙে একতাৰ
*বাস্তু প্ৰকাশ
*সতী ৰাধিকা
*অৰুণালৈ বিয়াৰ বজাৰৰ চিঠি
*পোহৰৰ বাটেদি
*খেতিয়ক
*লুইতপৰীয়া বিষ্ণু ৰাভা
*অসম অসমীয়াৰ
*নৱ জাগৰণ
*শিঙৰী ঘৰৰ শিঙা
*ভুৰুকাত মহাভাৰত

## বঁটা আৰু সন্মান
*বিষ্ণু ৰাভা বঁটা (২০০১)
*অনন্তৰাম দাস বঁটা
*হাউলী বঁটা
*বৰপেটা বঁটা
*বৰপেটা ৰত্ন
*শিল্পী পেন্সন (১৯৮৯)
*সাহিত্যিক পেন্সন (২০০৯)

## মৃত্যু
২০২০ চনৰ ১০ মে' তাৰিখে বৰপেটা জিলাৰ ব্যক্তিগত চিকিৎসালয় 'অংকুৰম'ত ৯৫ বছৰ বয়সত বাৰ্দ্ধক্যজনিত কাৰণত শিল্পীগৰাকীয়ে শেষ নিশ্বাস ত্যাগ কৰে।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
ৰাখী বিৰলা

**ৰাখী বিৰলা** (জন্ম ১৯৮৭) এগৰাকী ভাৰতীয় ভাৰতীয় ৰাজনীতিক। তেওঁ আম আদমী পাৰ্টীৰ সদস্য। ২০১৩ চনৰ দিল্লী বিধানসভাৰ নিৰ্বাচনত ৰাখী বিৰলা দিল্লীৰ মংগলপুৰী বিধানসভা সমষ্টিৰ পৰা বিধায়িকা হিচাপে নিৰ্বাচিত হয়।  ৰাখী হৈছে আম আদমী পাৰ্টীৰ পৰা জয় লাভ কৰা কনিষ্ঠতম বিধায়ক আৰু তেওঁ অৰবিন্দ কেজৰিৱালৰ নেতৃত্বত গঠিত দিল্লীৰ মন্ত্ৰীসভাত নাৰী আৰু শিশু, সমাজ কল্যাণ আৰু ভাষা দপ্তৰৰ কেবিনেট মন্ত্ৰী।  

## প্ৰাৰম্ভিক জীৱন
ৰাখী বিৰলাৰ জন্ম হৈছিল দিল্লীত। তেওঁৰ পিতৃ ভূপেন্দ্ৰ সিং বিধলান আৰু মাতৃ শীলা। পিতৃ-মাতৃৰ চাৰিগৰাকী কন্যা সন্তানৰ ভিতৰত ৰাখী কনিষ্ঠতম। তেওঁ গণসংযোগ বিষয়ত স্নাতকোত্তৰ ডিগ্ৰীধাৰী। ৰাখীৰ পৰিয়ালৰ পূৰ্বৰ চাৰিটা প্ৰজন্মই সমাজসেৱাৰ লগত জড়িত। তেওঁৰ আজোককাক সমাজসেৱক হোৱাৰ লগতে তেওঁৰ ককাক ভাৰতৰ স্বাধীনতা আন্দোলনৰ সংগ্ৰামী আছিল। 

## কেৰিয়াৰ
ৰাজনীতিত প্ৰৱেশৰ আগেয়ে ৰাখীয়ে এটা ব্যক্তিগত বাৰ্তা টেলিভিছন চেনেলৰ সাংবাদিক হিচাপে কৰ্মজীৱন আৰম্ভ কৰিছিল। কেইটামান সমাজসেৱী সংগঠনৰ সৈতে যুটীয়াভাৱে কৰ্মৰত ৰাখীয়ে তেওঁৰ নিজৰ সম্প্ৰদায় - বাল্মিকী সম্প্ৰদায়ৰ হকেও কাম কৰে।

### ৰাজনৈতিক কেৰিয়াৰ
২০১৩ চনৰ দিল্লী বিধানসভাৰ নিৰ্বাচনত ৰাখীয়ে তেওঁৰ প্ৰতিদ্বন্দী কোটিপতি প্ৰাৰ্থী ৰাজ কুমাৰ চৌহানক ১০,৫৮৫ টা ভোটৰ ব্যৱধানত পৰাস্ত কৰে। চৌহান শীলা দীক্ষিত নেতৃত্বাধীন চৰকাৰৰ গড়কাপ্তানি বিভাগৰ মন্ত্ৰী আছিল আৰু ১৯৯৩ চনৰ পৰা একেৰাহে চাৰিবাৰ ভাৰতীয় জাতীয় কংগ্ৰেছৰ প্ৰাৰ্থী হিচাপে দিল্লী বিধানসভালৈ নিৰ্বাচিত হৈছিল।  

ৰাখী বিৰলা হৈছে দিল্লীৰ ইতিহাসৰ কনিষ্ঠতম কেবিনেট মন্ত্ৰী।

## তথ্যসূত্ৰ

## বাহ্যিক সংযোগ
*ৰাখী বিৰলা - মংগলপুৰী 

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
শ্ৰেণী:জীৱিত ব্যক্তি
বৰআই

**বৰ‌আই** (smallpox) বা **[[বসন্ত ৰোগ]]** *ভেৰিঅ'লা মেজৰ* (Variola major) and *ভেৰিঅ'লা মাইনৰ* (Variola minor) নামৰ দুবিধ ভাইৰাছে কৰা এবিধ সংক্ৰামক বেমাৰ। ইয়াক লেটিন নাম ***variola*** বা *variola vera* নামেৰেও জনা যায়। এই নাম দুটা *varius* ("দাগযুক্ত") বা *varus* ("শালমন")ৰ পৰা উদ্ভুত হৈছে। ইংৰাজীত ৰোগবিধক "**pox**" বা "**red plague**" বোলা হৈছিল; ১৫শ শতিকাত ভেৰিঅ'লাক "great pox" (ছিফিলিছ)-ৰ পৰা পৃথককৈ বুজাবলৈ "smallpox" শব্দটো প্ৰথম ব্যৱহাৰ কৰা হৈছিল।  অসমত জনবিশ্বাসমতে শীতলা দেৱীক এই ৰোগৰ অধিষ্ঠাত্ৰী দেৱীৰূপে গণ্য কৰি ৰোগটোক **"আই"** (ডাঙৰ জোলা বান্ধে বাবে বৰ-আই) বোলা হয়। শীতকালৰ শেষৰফালে আৰু বসন্তকালৰ আৰম্ভণিতে এই ৰোগৰ আধিক্য বেছি বাবে **"বসন্ত" **(chicken pox আৰু measles-ৰ সৈতে) বুলি কোৱা হয়। ১৯৭৭ চনৰ ২৬ অক্টোবৰত শেষভাগৰ বাবে প্ৰাকৃতিকভাৱে হোৱা বৰ‌আইৰ (*Variola minor*) ৰোগী চিনাক্ত কৰা হৈছিল।

বৰ‌আইৰ ভাইৰাছে ছালৰ সৰু ৰক্তনলিকা, মুখ আৰু ডিঙিত ভিতৰত খোপনি পুতে। ছালত ই প্ৰথমে ৰঙচুৱা গুটি গুটি কৰে যিবোৰ পিছলৈ পানীজোলালৈ ৰূপান্তৰিত হয়। ভেৰিঅ'লা মেজৰে কম প্ৰাবল্যৰ ৰোগৰ সৃষ্টি কৰে (**[[alastrim]]**, **cottonpox**, **milkpox**, **whitepox**, আৰু **Cuban itch** বুলিও কোৱা হয়) যাৰ ফলত প্ৰায় ১% ৰোগীৰ মৃত্যু হয়। ভেৰিঅ'লা মেজৰে বেছি প্ৰাবল্যৰ ৰোগ কৰে আৰু ৩০-৩৫% ৰোগীৰ মৃত্যু হয়। *V. major* সংক্ৰমণৰ পলমীয়া জটিলতা হৈছে প্ৰধানকৈ মুখত হোৱা বৈশিষ্টমূলক দাগ (৬৫-৮৫% ৰক্ষা পৰা ৰোগীৰ ক্ষেত্ৰত)। কৰ্ণিয়াৰ আলচাৰৰ ফলত হোৱা অন্ধতা আৰু আৰ্থাইটিছ বা অষ্টয়'মায়েলাইটিছৰ ফলত হোৱা পংগুতা ২-৫% ৰোগীৰ ক্ষেত্ৰত পোৱা যায়।

প্ৰায় ১০০০০ বছৰৰ পূৰ্বে মানুহৰ মাজত বৰ‌আইয়ে দেখা দিয়া বুলি বিশ্বাস কৰা হয়। ইজিপ্টৰ ফাৰাও ৰামছেছ পঞ্চমৰ (Ramses V) মামীৰ দেহত পোৱা ৰঙচুৱা দাগ সম্ভৱতঃ ইয়াৰ সকলোতকৈ পুৰণি শাৰীৰিক প্ৰমাণ। ৰোগটোৱে ১৮শ শতিকাৰ শেষৰ বছৰকেইটাত বছৰি প্ৰায় ৪,০০,০০০ মানুহৰ প্ৰাণ লৈছিল (পাঁচজন শাসনকৰ্তাসহ), আৰু সকলো অন্ধতাৰ এক তৃতীয়াংশৰ কাৰণ আছিল। প্ৰাপ্ৰবয়স্ক আক্ৰান্ত ৰোগীৰ ২০-৬০% আৰু আক্ৰান্ত শিশুৰ ৮০%তকৈও বেছিৰ মৃত্যু ঘটিছিল। বিংশ শতিকাত প্ৰায় ৩০০-৫০০ নিযুত মানুহৰ মৃত্যুৰ বাবে এই ৰোগ দায়ী আছিল। ১৯৬৭ চনত বিশ্ব স্বাস্থ্য সংস্থাই প্ৰকাশ কৰিছিল যে সেই বছৰত আনুমানিক ১৫ নিযুত মানুহ বৰ‌আইত আক্ৰান্ত হৈছিল আৰু ২ নিযুত মানুহ মৃত্যুমুখত পৰিছিল।

উনবিংশ আৰু বিংশ শতিকাজুৰি প্ৰতিষেধকৰ ব্যাপক ব্যৱহাৰৰ পিছত ১৯৭৯ চনত বিশ্ব স্বাস্থ্য সংস্থাই বৰ‌আই নিৰ্মূল হোৱা বুলি ঘোষণা কৰে। নিৰ্মূল হোৱা দুটা সংক্ৰামক ৰোগৰ ভিতৰত আনটো হৈছে ২০১১ চনত নিৰ্মূল ঘোষণা কৰা rinderpest ৰোগ।

## তথ্যসূত্ৰ

## অতিৰিক্ত পঠন

* 
* 
* 
* 
* 
* 
*  (Excerpt available at http://cryptome.info/0001/smallpox-wmd.htm)
* 
* Lord Wharncliffe and W. Moy Thomas, editors. *The Letters and Works of Lady Mary Wortley Montagu, vol. 1,* London: Henry G. Bohn, 1861.

## বহিঃ সংযোগ

* Image of Amhearst letter to Colonel Henry Bouquet – give smallpox to Indians. 
* Smallpox Biosafety: A Website About Destruction of Smallpox Virus Stocks
* Detailed CIDRAP Smallpox overview
* Agent Fact Sheet: Smallpox, Center for Biosecurity
* Smallpox Images and Diagnosis Synopsis 
* Variola Virus Genomes database search results from the Poxvirus Bioinformatics Resource Center
* Virus Pathogen Database and Analysis Resource (ViPR): Poxviridae

শ্ৰেণী:ৰোগ
বিৰুবালা ৰাভা

**বিৰুবালা ৰাভা** অসমৰ এগৰাকী সমাজকৰ্মী। তেওঁ যোৱা দুটা দশক ধৰি অসমত প্ৰচলিত বিভিন্ন অন্ধবিশ্বাস যেনে ডাইনী-হত্যা আদিৰ বিৰুদ্ধে জনসাধাৰণৰ মাজত সচেতনতা আনিবৰ বাবে চেষ্টা কৰি আছে। অসমত ডাইনী-সন্দেহত আতিশয্যৰ মুখামুখি হোৱা বহু লোকক তেওঁ সহায় কৰিছে। তেওঁৰ এই কামৰ বাবে *নৰ্থ ইষ্ট নেটৱৰ্ক* নামৰ গুৱাহাটীৰ এটা আগশাৰীৰ সংগঠনে তেওঁৰ নাম ২০০৫ চনত শান্তিৰ ন'বেল বঁটাৰ বাবে প্ৰেৰণ কৰিছিল। তেওঁক ভাৰত চৰকাৰে ২০২১ চনত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।

## জীৱন
### প্ৰাৰম্ভিক জীৱন
গোৱালপাৰা জিলাৰ অসম-মেঘালয় সীমান্তৰ ঠাকুৰভিলা নামৰ এখন ভিতৰুৱা গাঁৱৰ এটি সাধাৰণ পৰিয়ালত ১৯৫৪ চনত বীৰুবালা ৰাভাৰ জন্ম হৈছিল। শৈশৱৰ ঘৰখনত বহু কষ্টেৰে ডাঙৰ-দীঘল হোৱা ৰাভাই মাত্ৰ পঞ্চম শ্ৰেণীলৈকে পঢ়া-শুনা কৰাৰ পাছতেই বিদ্যালয় এৰিবলগীয়া হৈছিল। তেওঁৰ বিবাহ হয় গোৱালপাৰা জিলাৰ ঠাকুৰভিলা গাঁৱৰ এগৰাকী কৃষকৰ সৈতে৷

### সমাজকৰ্মীৰূপে
সৰুৰে পৰা বিভিন্ন সামাজিক কাম-কাজত জড়িত থাকি তেওঁ ভাল পাইছিল। ২০০০ চনৰ পৰাই তেওঁ সমাজত প্ৰচলিত ডাইনী প্ৰথাৰ বিৰুদ্ধে সৰৱ হৈ উঠিছিল। প্ৰথমতে গোৱালপাৰা জিলাতে ডাইনী-হত্যাৰ বিৰুদ্ধে জনসচেতনতা আনিবলৈ চেষ্টা কৰি যোৱা দুটা দশক ধৰি তেওঁ এই অন্ধবিশ্বাস আঁতৰ কৰিবলৈ সংগ্ৰাম কৰি আহিছে। ১৯৮৫ চনত তেওঁ ঠাকুৰভিলা মহিলা সমিতিৰ ছেক্ৰেটেৰী হিচাপে দায়িত্ব গ্ৰহণ কৰে। তাৰপাছত তেওঁ বিভিন্ন গাঁৱে-ভূঞে গৈ ডাইনী-হত্যাৰ দৰে অন্ধবিশ্বাসসমূহৰ বিষয়ে মানুহক সচেতন কৰিবলৈ চেষ্টা কৰি আহিছে। ২০০৬ চনত তেওঁ অসম মহিলা সমিতিৰ এই সন্দৰ্ভত চেষ্টা চলাই থকা বিভাগত যোগ দিয়ে। বৰ্তমানলৈকে বিৰুবালা ৰাভাই প্ৰায় ৩৪গৰাকী লোকৰ প্ৰাণ ৰক্ষা কৰিছে। ২০১১ চনত ডাইনী-হত্যাৰ বিৰুদ্ধে তেওঁ গোৱালপাৰা জিলাত মিছ্যন বিৰুবালা আৰম্ভ কৰে। ২০১২ চনৰ ৩০ অক্টোবৰত এই মিছ্যনক ৰাজ্যিক অভিযান হিচাপে স্বীকৃতি দিয়া হয়।

## বঁটা আৰু সন্মান
* সৰ্বেশ্বৰ দত্ত সোঁৱৰণী বঁটা (২০১১) - এছআই ফাউণ্ডেশ্যন ফৰ মিডিয়া এণ্ড ছ’চিয়েল ৱেলফেৰ, অসম
* ২০০৮ ৰিলায়েঞ্চ ইণ্ডাষ্ট্ৰীজ লিমিটেডৰ মুম্বাইত সম্বৰ্ধনা
* ২০১৯ বৰ্ষৰ "আনন্দৰাম ঢেকিয়াল ফুকন বঁটা" (প্ৰদান কৰিছে নগাঁৱৰ আনন্দৰাম ঢেকিয়াল ফুকন মহাবিদ্যালয়ে)
* ১২তম উপেন্দ্ৰনাথ ব্ৰহ্ম ছ’লজাৰ অৱ হিউমেনিটী বঁটা', ২০১৫
* পদ্মশ্ৰী (সমাজসেৱা, ২০২১)
## মৃত্যু
তৃতীয় পৰ্যায়ৰ খাদ্যনলীৰ কৰ্কট ৰোগত বিৰুবালা ৰাভা আক্ৰান্ত হৈ আছিল। ২০২৪ চনৰ ১৩ মে’ তাৰিখে ৰাজ্যিক কৰ্কট প্ৰতিষ্ঠান, গুৱাহাটীত ৰাভাৰ মৃত্যু হয়।

## তথ্য সংগ্ৰহ

## অধিক পঢ়ক
*ডাইনী হত্যা

শ্ৰেণী:অসমৰ ব্যক্তি
শ্ৰেণী:অসমৰ সমাজকৰ্মী
শ্ৰেণী:পদ্মশ্ৰী বঁটা বিজয়ী
শ্ৰেণী:কৰ্কট ৰোগত মৃত্যু
ইণ্ডিগ' গন্তব্যস্থলসমূহ

২০১৬ চনৰ মাৰ্চ মাহৰ তথ্য অনুযায়ী ইণ্ডিগ'ই ৪১ টা স্থানলৈ ইয়াৰ বিমান সেৱা আগবঢ়ায়।  

## তথ্যসূত্ৰ

শ্ৰেণী:ভাৰতৰ বিমান পৰিবহণ
ভাৰতৰ ৰাষ্ট্ৰপতি নিৰ্বাচন

**[[ভাৰতৰ ৰাষ্ট্ৰপতি|ৰাষ্ট্ৰপতি]]** হৈছে সাৰ্বভৌম গণতান্ত্ৰিক ভাৰতবৰ্ষৰ সৰ্বপ্ৰধান কাৰ্যনিৰ্বাহক বা শাসনকৰ্তা। তেৱেঁই হ'ল ভাৰতৰ প্ৰতিৰক্ষা বাহিনীৰো মুৰব্বী। ভাৰতত সংসদীয় চৰকাৰ প্ৰৱৰ্তন কৰা হৈছে। সেয়েহে ৰাষ্ট্ৰপতিয়ে নিয়মাতান্ত্ৰিক প্ৰধানৰ ভূমিকা পালন কৰে। তেওঁ কেন্দ্ৰীয় মন্ত্ৰী পৰিষদৰ সহায় আৰু পৰামৰ্শমতে শাসনকাৰ্য পৰিচালনা কৰে। তেওঁ কেন্দ্ৰীয় মন্ত্ৰী পৰিষদৰ পৰামৰ্শ আৰু সাহায্যমতে নিজৰ দায়িত্ব পালন কৰিবলৈ বাধ্য।

ভাৰতবৰ্ষৰ ৰাজ্য আৰু কেন্দ্ৰীয় শাসিত অঞ্চলসমূহৰ বিধায়ক, লোকসভা আৰু ৰাজ্যসভাৰ নিৰ্বাচিত সাংসদৰ প্ৰত্যক্ষ ভোটৰ দ্বাৰা ভাৰতৰ ৰাষ্ট্ৰপতি নিৰ্বাচন কৰা হয়। কিন্তু এই নিৰ্বাচনৰ ক্ষেত্ৰত সকলো বিধায়ক আৰু নিৰ্বাচিত সাংসদসকলৰ ভোটৰ মূল্য বেলেগ বেলেগ হয়।

ৰাষ্ট্ৰপতি নিৰ্বাচনৰ ক্ষেত্ৰত বিধায়কসকলৰ ভোটৰ মূল্য তলত দিয়া ধৰণে নিৰ্ণয় কৰা হয়:

**ৰাজ্যৰ মুঠ জনসংখ্যা** / (**মুঠ বিধায়ক** × **১০০**)

## স্বাধীন ভাৰতৰ ৰাষ্ট্ৰপতি নিৰ্বাচন

## লগতে চাওক
*ভাৰতৰ ৰাষ্ট্ৰপতি
*ভাৰতৰ ৰাষ্ট্ৰপতিসকলৰ তালিকা

## তথ্য সংগ্ৰহ

## বাহ্যিক সংযোগ
* 
* Former Presidents of India (Official site)

*
শ্ৰেণী:ভাৰতৰ নিৰ্বাচন
২০১৪ বৰ্ষত অসম

**২০১৪**  হৈছে একবিংশ শতিকাৰ ১৪তম আৰু ২০১০ দশকৰ পঞ্চমটো বৰ্ষ। এই বৰ্ষটো বুধবাৰৰ পৰা আৰম্ভ হৈছে। ২০১৪ বৰ্ষত অসমৰ কেইটিমান উল্লেখযোগ্য ঘটনা হ’ল:

## উল্লেখযোগ্য ঘটনাৱলী
*
*

## বন্ধৰ দিন

## মৃত্যু
* ১ জানুৱাৰী - অসমৰ এগৰাকী প্ৰাক্তন প্ৰশাসনিক বিষয়া ড° নীলিমকান্ত বৰুৱাৰ মৃত্যু হয়।
*

## বঁটা, পুৰস্কাৰ আৰু সন্মান
### আন্তঃৰাষ্ট্ৰীয় পৰ্যায়ত
*
*

### ৰাষ্ট্ৰীয় পৰ্যায়ত
*২১ জানুৱাৰী : *ধূলিয়ৰী ভৰিৰ সাঁচ* নামৰ কাব্য সংকলনৰ বাবে কবি ৰবীন্দ্ৰ সৰকাৰলৈ ২০১৩ বৰ্ষৰ সাহিত্য একাদেমি বঁটা আগবঢ়োৱা হৈছে।
*২৫ জানুৱাৰী : ভাৰত চৰকাৰে পাৰবীন চুলতানাক পদ্মভূষণ সন্মানেৰে বিভূষিত কৰা সম্পৰ্কে ঘোষণা কৰে।

## উল্লেখযোগ্য গ্ৰন্থ
*
*

## অসমীয়া বোলছবি

## তথ্য সংগ্ৰহ

শ্ৰেণী:স্বাধীনোত্তৰ অসম
কোষকান্ত দেৱগোস্বামী

**কোষকান্ত দেৱগোস্বামী** অসমৰ মাজুলীৰ পৰম্পৰাগত মুখাশিল্পৰ এগৰাকী যশস্বী শিল্পী তথা চামগুৰি সত্ৰৰ সত্ৰাধিকাৰ। চিত্ৰকলা আৰু ভাস্কৰ্যৰ ক্ষেত্ৰত জীৱনজোৰা সাধনাৰ স্বীকৃতি স্বৰূপে ২০১৩ চনত দেৱগোস্বামী প্ৰণৱ বৰুৱা শিল্পী বঁটা প্ৰদান কৰা হয়।
## জীৱন
১৯৩২ চনৰ ১৬ জুনত মাজুলীৰ চামগুৰি সত্ৰত দেৱগোস্বামীয়ে জন্মগ্ৰহণ কৰে। তেওঁৰ পিতৃৰ নাম ৰোষেশ্বৰ গোস্বামী। তেওঁ মাজুলীতে আনুষ্ঠানিক শিক্ষা গ্ৰহণ কৰে। শৈশৱতে কোষকান্ত দেৱগোস্বামী সত্ৰীয়া শিক্ষাৰে দীক্ষিত হয়। সত্ৰত দৈনন্দিন দেখি অহা সত্ৰীয়াসকলৰ হস্তশিল্প, চাৰুকলা আদিৰ প্ৰতি আকৰ্ষিত হৈ তেওঁ মুখাশিল্পৰ প্ৰশিক্ষণ লাভ কৰে। মুখাশিল্পৰ উপৰিও কোষকান্ত দেৱগোস্বামীয়ে নাট্যকাৰ হিচাপেও আত্মপ্ৰকাশ কৰে। 
অসমত সত্ৰীয়া কৃষ্টি-সংস্কৃতিৰ প্ৰচাৰ-প্ৰসাৰ, সংৰক্ষণ কৰাৰ বাবে তেওঁৰ অৱদান উল্লেখযোগ্য। 
## অৱদান
### শিল্প-ভাস্কৰ্য্য
### ৰচিত নাট
*শ্ৰীকৃষ্ণৰ কলংক মোচন
*ব্ৰহ্মলোক
*দ্ৰৌপদীৰ সতীত্ব পৰীক্ষা
*অঘাসুৰ বধ
*দশাৱতাৰ মুখা ভাওনা
## বটাঁ আৰু সন্মান
*২০০৩ চনত ভাৰত চৰকাৰে সংগীত নাটক একাডেমী বঁটা
*২০১৩ চনত প্ৰণৱ বৰুৱা শিল্পী বটাঁ
## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:সত্ৰাধিকাৰ
শ্ৰেণী:জীৱিত ব্যক্তি
শ্ৰেণী:সংগীত নাটক একাডেমী বঁটা বিজয়ী
প্ৰণৱ বৰুৱা শিল্পী বঁটা

**প্ৰণৱ বৰুৱা শিল্পী বঁটা** চিত্ৰকলা আৰু ভাস্কৰ্যৰ ক্ষেত্ৰত গুৰুত্ব্পূৰ্ণ বৰঙণিৰ বাবে ব্যক্তিবিশেষক প্ৰদান কৰা এটা বঁটা। প্ৰয়াত যশস্বী শিল্পী প্ৰণৱ বৰুৱাৰ স্মৃতিত প্ৰতিবছৰে তেওঁৰ জন্মদিন ২২ ফেব্ৰুৱাৰীত এই বঁটাৰ প্ৰদান কৰা হয়। এই বঁটা ২০০২ চনৰ পৰা প্ৰৱৰ্ত্তন কৰা হৈছে৷ এই বঁটাত এটা স্মাৰক, এখন প্ৰশস্তি-পত্ৰ আৰু নগদ ২৫ হাজাৰ টকা প্ৰদান কৰা হয়।

## বঁটাপ্ৰাপক
এই বঁটা বৰ্তমানলৈকে অসমৰ শোভা ব্ৰহ্ম, বেণু মিশ্ৰ, নীলপৱন বৰুৱা, আদ্য শৰ্মা, বীৰেণ সিং, ননী বৰপূজাৰী, পুলক গগৈ, জিতেন হাজৰিকা, জনক ঝংকাৰ নাৰ্জাৰী, মণিপুৰৰ টি টম্বি সিং আৰু ত্ৰিপুৰাৰ চিত্ৰশিল্পী চিন্ময় ৰয়ক প্ৰদান কৰা হৈছে৷

## তথ্য সংগ্ৰহ

শ্ৰেণী:অসমৰ বঁটাসমূহ
নীলিমকান্ত বৰুৱা

**ড° নীলিমকান্ত বৰুৱা** অসমৰ এগৰাকী বিশিষ্ট পৰিসংখ্যাবিদ, লেখক তথা প্ৰাক্তন প্ৰশাসনিক বিষয়া।

## প্ৰাৰম্ভিক জীৱন
১৯৩১ চনত গোলাঘাটত জন্মগ্ৰহণ কৰে৷ তেওঁ স্কুলীয়া শিক্ষা গোলাঘাট, তিতাবৰ আৰু যোৰহাটত গ্ৰহণ কৰি ১৯৪৬ চনত প্ৰৱেশিকা পৰীক্ষাত উত্তীৰ্ণ হয়৷ ১৯৪৮ চনত কটন কলেজৰ পৰা এই এছ চি আৰু ১৯৫০ চনত বি এছ চি পাছ কৰে৷ ১৯৫৩ চনত গুৱাহাটী বিশ্ববিদ্যালয়ৰ পৰা পৰিসংখ্যা বিজ্ঞান বিভাগত স্নাতকোত্তৰ ডিগ্ৰী লাভ কৰে৷ 'এ ছেঞ্চুৰি অৱ প্ৰাইমেৰী এডুকেশ্যন ইন আছাম' শীৰ্ষক বিষয়ত গৱেষণা কৰি ১৯৮২ চনত তেওঁ গুৱাহাটী বিশ্ববিদ্যালয়ৰ পৰা পি এইচ ডি ডিগ্ৰী লাভ কৰে।

## কৰ্মজীৱন
১৯৫৪ চনত জগন্নাথ বৰুৱা মহাবিদ্যালয়ত পৰিসংখ্যা বিজ্ঞান বিভাগত প্ৰবক্তা হিচাপে কৰ্মজীৱন আৰম্ভ কৰে৷ পিছত কটন কলেজত প্ৰবক্তা হিচাপে যোগ দিয়ে৷ ১৯৫৫ চনত শ্বিলঙত ভাৰতীয় কৃষি গৱেষণা পৰিষদৰ পৰিসংখ্যা বিষয়া হিচাপে নিযুক্তি লাভ কৰে৷ ১৯৮১ চনত তেওঁ মুখ্যমন্ত্ৰী সচিবালয়ৰ বিশেষ নিৰ্দেশনা কোষৰ বিশেষ কৰ্তব্যৰত বিষয়া ৰূপে নিযুক্তি লাভ কৰে৷ ১৯৮৬ চনত বৰুৱা ভাৰতীয় প্ৰশাসনিক সেৱালৈ নিৰ্বাচিত হয়৷

১৯৮৯ চনত তেওঁ চৰাকাৰী চাকৰিৰ পৰা অৱসৰ গ্ৰহণ কৰে৷ ১৯৯১ চনলৈকে অধ্যাপনা কৰে৷ অৱসৰৰ পিছত তেওঁ লিখা-মেলাত মনোনিবেশ কৰে আৰু যথেষ্ট সংখ্যক উৎকৃষ্ট গ্ৰন্থ ৰচনা কৰে।

## মৃত্যু
দীৰ্ঘদিন ধৰি হৃদৰোগত আক্ৰান্ত হৈ থাকি ২০১৪ চনৰ ১ জানুৱাৰী তাৰিখে নীলিমকান্ত বৰুৱাৰ দিছপুৰৰ ঊষানগৰৰ নিজ বাসগৃহত মৃত্যু হয়।

## অৱদান
### ইংৰাজী ভাষাৰ গ্ৰন্থ
*ইভালুৱেশ্বন অৱ মনিটৰিং
*প্লেনিং ইন আছাম
*ডিচেন্ট্ৰেলাইজড প্লেনিং
*প্লেনিং ইন ইণ্ডিয়া
*ইম্পেক্ট অৱ প্লেন ইমপ্লিমেন্টেশ্বন ইন আছাম
*ডেভেলপমেন্ট অৱ প্ৰেইমেৰী এডুকেশ্বন ইন আছাম এণ্ড নৰ্থ ইষ্ট ইণ্ডিয়া

### অসমীয়া ভাষাৰ গ্ৰন্থ
*বিশ্ববিজয়ী ভাৰতীয়
*এজন অখ্যাত ব্যক্তিৰ জীৱন টোকা
*হংকং আৰু চীন ভ্ৰমণৰ অভিজ্ঞতা-প্ৰগতিৰ এক অবিশ্বাস্য বিস্ময়কৰ কাহিনী
*ওঠৰজন ওপৰৱালা

## তথ্য সংগ্ৰহ

শ্ৰেণী:অসমৰ ব্যক্তি
ক'ৰিয়'গ্ৰাফী (নৃত্য)

**ক'ৰিয়'গ্ৰাফী** (Choreography) বুলিলে নৃত্যৰ সৃষ্টি আৰু পৰিচালনা কৰা কলাক বুজায়। এই শব্দটো গ্ৰীক শব্দ khoreia (নৃত্য) আৰু graphy (লিখা)ৰ পৰা আহিছে। এই অৰ্থমতে শব্দটোৱে আগতে নৃত্যৰ লিখিত নথিক বুজাইছিল। ১৯শ শতিকাৰ সময়ত শব্দটোৱে নৃত্যৰ সৃষ্টিক বুজাবলৈ লয় আৰু লিখিত ৰূপটোক "Dance notation" নাম দিয়া হয়। ক'ৰিয়'গ্ৰাফীত দেহৰ ভংগীমা, লয়, পৰিবেশ আৰু ভিন্নতা ব্যৱহাৰ কৰা হয়। ক'ৰিয়'গ্ৰাফীৰ প্ৰক্ৰিয়াত ন-ন ভংগীমাৰ বাবে তাৎক্ষণিক উদ্ভাৱনৰো (improvisation) প্ৰয়োগ কৰা হয়।

১৬শ শতিকাত ফৰাচী ৰাজসভাৰ নৃত্যবিদসকলে তেওঁলোকৰ সামাজিক নৃত্যক এটা নিৰ্দিষ্ট শৈলী প্ৰদান কৰিছিল। ১৭ শ শতিকাত এনে নৃত্যবোৰ অধিক জটিল হৈ পৰে আৰু প্ৰশিক্ষিত পেছাদাৰী ব্যক্তিয়ে এইবোৰ থিয়েট্ৰিকেল বেলেৰূপে পৰিবেশন কৰিছিল। ১৮শ শতিকাৰ শেষৰফালে জিন-জৰ্জ নভেৰ আৰু গেস্পাৰ' এঞ্জিয়'লিনিয়ে নাটকীয় বেলেৰ বাবে অভিব্যক্তি প্ৰকাশ কৰা মূকাভিনয় আৰু নাচৰ মুদ্ৰা সংযোগ কৰি ক'ৰিয়'গ্ৰাফীক নতুন ৰূপ দিয়ে। ১৯শ শতিকাত ৰোমাণ্টিক বেলেৰ বাবে মেৰিয়াছ পেটিপা, জুল্‌ছ পেৰট আৰু আগষ্ট ব'ৰ্ননভিলে এই শৈলীসমূহৰ আৰু পৰিৱৰ্তন সাধন কৰে। বিংশ শতিকাত মাইকেল ফকিন, নিয়'নাইড মেচিন, মাৰ্থা গ্ৰাহাম আদি নৃত্যবিশাৰদে ক'ৰিয়'গ্ৰাফীক ভিন ভিন ৰূপ দিয়াত সহায় কৰে। 

## তথ্যসূত্ৰ

## অতিৰিক্ত পঠন
* Blom, L, A. and Tarin Chaplin, L. (1989) *The Intimate Act of Choreography*. Dance Books. ISBN 0-8229-5342-0
* Ellfeldt, L. (1998) *A Primer for Choreographers* . Waveland Press. ISBN 0-88133-350-6
* Minton, S, C. (1997) *Choreography: A Basic Approach Using Improvisation*. Human Kinetics . ISBN 0-88011-529-7
* Tufnell, M. and Vaughan, D. (1999) *Body Space Image : Notes Toward Improvisation and Performance*. Princeton Book Co. ISBN 1-85273-041-2
* Smith-Autard, J, M. (2000) *Dance Composition*. Routledge. ISBN 0-87830-118-6

## বহিঃ সংযোগ
* Elements of Choreography 

শ্ৰেণী:পৰিবেশ্য কলা
শ্ৰেণী:নৃত্য
গোৱা

**গোৱা** মাটিকালিত হিচাপত ভাৰতৰ সকলোতকৈ সৰু ৰাজ্য আৰু জনসংখ্যাৰ হিচাপত চতুৰ্থ সৰু ৰাজ্য। ভাৰতৰ পশ্চিম অংশত কোংকণ নামৰ অঞ্চলত অৱস্থিত গোৱাক উত্তৰে মহাৰাষ্ট্ৰ, পূব আৰু দক্ষিণে কৰ্ণাটক আৰু পশ্চিমে আৰৱ সাগৰে আগুৰি আছে। গোৱা ভাৰতৰ সকলোতকৈ ধনী ৰাজ্য আৰু ইয়াৰ গড় GDP ৰাষ্ট্ৰীয় মানকতকৈ আঢ়ৈগুণ বেছি। একাদশ অৰ্থনৈতিক আয়োগে আন্তঃগাঁথনিৰ ক্ষেত্ৰত ইয়াক সৰ্বোচ্চ স্থান দিছিল আৰু জনসংখ্যাক ৰাষ্ট্ৰীয় আয়োগে বাৰটা সূচকক ভিত্তি কৰি ইয়াক জীৱনৰ মানৰ বাবে শ্ৰেষ্ঠ স্থান দিছিল।

পানাজি গোৱাৰ ৰাজধানী, আৰু ভাস্ক' ডা গামা বৃহত্তম নগৰ। ১৬শ শতিকাত বেপাৰী হিচাপে গোৱালৈ আহি পিছলৈ ইয়াক জয় কৰা পৰ্তুগীজসকলৰ সাংস্কৃতিক প্ৰভাৱ ঐতিহাসিক নগৰ মাৰগাওত দেখিবলৈ পোৱা যায়। গোৱা পূৰ্বতে পৰ্তুগীজ উপনিবেশ আছিল; প্ৰায় ৪৫০ বছৰ বৰ্তি থকা এই অঞ্চলক ১৯৬১ চনত ভাৰতত অন্তৰ্ভুক্ত কৰা হয়।

বালিচৰ, উপাসনাৰ স্থান আৰু বিশ্ব ঐতিহ্য স্থানৰ বাবে জনাজাত গোৱালৈ বছৰি বৃহৎ সংখ্যক দেশী-বিদেশী পৰ্যটকৰ আগমণ হয়। জৈৱবৈচিত্ৰৰ স্থান পশ্চিম ঘাটত অৱস্থিত বাবে গোৱাত নানা জীৱ-জন্তু আৰু উদ্ভিদ দেখিবলৈ পোৱা যায়। 

## শব্দৰ উৎপত্তি
প্ৰাচীন শাস্ত্ৰসমূহত গোৱাক বহু নামৰে জনা গৈছিল; যেনে *[[গোমণ্ট ৰাজ্য|গোমণ্ট]]*, *গোমঞ্চলা*, *গোপাকপট্টম*, *গোপকপুৰী*, *গোৱাপুৰী*, *গোৱেম*, আৰু *গোমণ্টক*। ভাৰতীয় মহাকাব্য *[[মহাভাৰত]]*ত গোৱাৰ অঞ্চলটোক *গোপৰাষ্ট্ৰ* বা *গোৱাৰাষ্ট্ৰ,* বোলা হৈছে যাৰ অৰ্থ "গৰুপালকৰ ৰাজ্য"। *গোপকপুৰী* বা *গোপাকপট্টনম* নামকেইটা কিছুমান প্ৰাচীন সংস্কৃত কাব্যত ব্যৱহাৰ কৰা হৈছে। হিন্দু শাস্ত্ৰ *[[হৰিবংশ]]* আৰু *[[স্কন্দ পুৰাণ]]*তো এই নামবোৰ আছে। খ্ৰীষ্টপূৰ্ব তৃতীয় শতিকাত গোৱাক *অপৰান্থ* নামেৰে জনা গৈছিল গ্ৰীক ভূগোলবিদ টেলেমীয়ে ইয়াৰ উল্লেখ কৰি গৈছে। ১৩শ শতিকাত গ্ৰীকসকলে ইয়াক *নেলকিন্দ* বুলি কৈছিল। গোৱাৰ আন আন ঐতিহাসিক নামসমূহ হৈছে *ছিন্দপুৰ*, *ছন্দাবুৰ*, আৰু *মহাচপট্টম*।

## উদ্ধৃতি

## তথ্যসূত্ৰ
* 
*
*
*
*Isadora Tast: *Mother India. Searching For a Place.* Peperoni Books: Berlin 2009, ISBN 978-3-941825-00-0.

## অতিৰিক্ত পঠন
* Andrada (undated). *The Life of Dom John de Castro: The Fourth Vice Roy of India*. Jacinto Freire de Andrada. Translated into English by Peter Wyche. (1664). Henry Herrington, New Exchange, London. Facsimile edition (1994) AES Reprint, New Delhi. ISBN 81-206-0900-X.

## বহিঃ সংযোগ
* 
* 
* Government of Goa official website
* 
* Resources on Goa, India Environment Portal 

শ্ৰেণী:ভাৰতৰ ৰাজ্য
অসমৰ তেল শোধনাগাৰ

বৰ্তমান অসমত চাৰিটা তেল শোধনাগাৰ আছে। ডিগবৈত ১৯০১ চনত অসম ৰে’লৱে আৰু ট্ৰেডিং কোম্পানীয়ে প্ৰথমটো শোধনাগাৰ স্থাপন কৰিছিল। ইয়াৰ পাছত ক্ৰমে ১৯৬২ চনত গুৱাহাটীৰ নুনমাটিত প্ৰথমটো ৰাজহুৱা খণ্ডত ৰোমানিয়াৰ সহায়ত ১৭.২৯ কোটি টকাত, ১৯৭৯ চনত ৪৪৫.১৫ কোটি টকাত বঙাইগাঁৱত আৰু ১৯৯৯ চনত ২৭২৪ কোটি টকাত নুমলীগড়ত ভাৰতীয় প্ৰযুক্তি বিদ্যাৰ আধাৰত প্ৰতিষ্ঠা কৰা হৈছিল। শোধনাগাৰসমূহৰ প্ৰডাক্টবোৰ হৈছে : এল পি জি (L P G), নেপথা , কেৰাচিন , ডিজেল Diesel, ফুৱেল অইল , এ টি এফ, গ্ৰীন ক’ক , কেলছাইড ক’ক, ছালফাৰ, লুব অইল, ছোলভেণ্ট ইত্যাদি।

## ডিগবৈ তেল শোধনাগাৰ

ডিগবৈত ১৯০১ চনত অসম ৰে’লৱে আৰু ট্ৰেডিং কোম্পানীয়ে প্ৰথমটো শোধনাগাৰ স্থাপন কৰিছিল। ১৯৮১ চনৰপৰা শোধনাগাৰটোৰ পৰিচালনা কৰাৰ দায়িত্ব লয় ভাৰতীয় তেল নিগম (Indian Oil Corporation Ltd, চমুকৈ IOC)। পৰিশোধন ক্ষমতা প্ৰতিদিনে ৫০০ বেৰেল আছিল। ১৯২৩ চনত বাৰ্মা অইল কোম্পানীয়ে চলিব পৰা ক্ষমতাৰে ডিগবৈ শোধনাগাৰ নতুনকৈ নিৰ্মাণ কৰিছিল। সুদীৰ্ঘ ১০০ বছৰৰ ডেওনা পাৰ কৰা এইটোৱেই এছিয়াৰ সৰ্বপ্ৰথম শোধনাগাৰ। অসমত খাৰুৱা তেলৰ উৎপাদন বঢ়াৰ লগে লগে ইয়াৰ ক্ষমতা বাৰ্ষিক ০.৫ৰ পৰা ০.৬৫ মিলিয়ন মেট্ৰিক টনলৈ বঢ়োৱা হয়।

## গুৱাহাটী তেল শোধনাগাৰ

গুৱাহাটী তেল শোধনাগাৰ হৈছে ভাৰতৰ প্ৰথমটো ৰাজহুৱা খণ্ডৰ প্ৰথমটো শোধনাগাৰ। ১৯৬২ চনত ৰোমানিয়াৰ সহায়ত ১৭.২৯ কোটি টকাত এই শোধনাগাৰটো স্থাপন কৰা হৈছিল। ইয়াৰ ক্ষমতা হৈছে বাৰ্ষিক ১ মিলিয়ন মেট্ৰিক টন। শোধনাগাৰটো উদ্বোধন কৰিছিল সেই সময়ৰ প্ৰধানমন্ত্ৰী জৱাহৰলাল নেহৰুৱে। শোধনাগাৰটো বৰ্তমান ভাৰতীয় তেল নিগমৰ (Indian Oil Corporation Limited) অধীনত আছে। 

## বঙাইগাঁও তেল শোধনাগাৰ

অসমৰ তেল বিহাৰৰ বাৰাউনীলৈ নি শোধনাগাৰ পতাৰ প্ৰতিবাদত, অসমবাসীয়ে আন্দোলন কৰি অসমৰ তৃতীয়টো শোধনাগাৰ বঙাইগাঁৱত পাবলৈ সক্ষম হৈছিল। ১৯৬৯ চনৰ ৫ ডিচেম্বৰ তাৰিখে ভাৰত চৰকাৰে বঙাইগাঁও শোধনাগাৰ আৰু পেট্ৰ’ৰাসায়নিক প্ৰকল্প স্থাপন কৰিবলৈ লোৱাৰ কথা ঘোষণা কৰিছিল। ১৯৭২ চনৰ ১৯ জানুৱাৰী তাৰিখে ইয়াৰ আধাৰশিলা স্থাপন কৰা হৈছিল। বৰ্তমান ইয়াৰ নাম বঠাইগাঁও শোধনাগাৰ নাম দি ভাৰতীয় তেল নিগমৰ অধীনত চলি আছে। ইয়াৰ ক্ষমতা বৰ্তমানে ২.৩৫ যদিও ই ২.৭ মিলিয়ন মেট্ৰিক টন শোধন কৰিব পাৰে। বৰ্তমানে অৰ্থনৈতিক কাৰণবশঃত ইয়াৰ পেট্ৰ’ৰাসায়নিক শাখাটোৰ উৎপাদন বন্ধ হৈ আছে। 

২০০৩-০৪ চনত কেন্দ্ৰীয় চৰকাৰে অন্ধ্ৰ প্ৰদেশৰ *ৰাৱা* (RAWA) তৈলক্ষেত্ৰৰ পৰা বঙাইগাঁও শোধনাগাৰলৈ ১.৫ মিলিয়ন মেট্ৰিক টন খাৰুৱা তেল আনিবলৈ সিদ্ধান্ত লৈছিল। খাৰুৱা তেল প্ৰথমতে ৮০০ কিঃমিঃ জাহাজেৰে হালদিয়ালৈ আনি, হালদিয়া বন্দৰৰ পৰা আই অ’ চিৰ পাইপ লাইনেৰে বাৰাইনীলৈ পাম্প কৰি আৰু শেষত বাৰাউনীৰ পৰা অইল ইণ্ডিয়াৰ পাইপ লাইনেৰে ওলোটাই কঢ়িয়াই বঙাইগাঁও শোধনাগাৰলৈ অনা হয়।

## নুমলীগড় তেল শোধনাগাৰ

অসম আন্দোলনৰ পাছত হোৱা স্বাক্ষৰিত হোৱা চুক্তি অনুসাৰে চতুৰ্থটো ৩ মিলিয়ন মেট্ৰিক টন ক্ষমতাৰ শোধনাগাৰটো গোলাঘাট জিলাৰ নুমলীগড়ত স্থাপন কৰা হৈছিল। এই শোধনাগাৰটোৰ ১২.৩৪ শতাংশৰ অংশীদাৰ হৈছে অসম চৰকাৰ। ১৯৯৯ চনত ২৭২৪ কোটি টকাত নুমলীগড়ত ভাৰতীয় প্ৰযুক্তিৰ আধাৰত এই শোধনাগাৰটো মুকলি কৰা হৈছিল।

## তথ্য সংগ্ৰহ

শ্ৰেণী:অসমৰ উদ্যোগ
মঞ্জু বৰা

**মঞ্জু বৰা** ()অসমৰ এগৰাকী যশস্বী চলচ্চিত্ৰ পৰিচালক আৰু গল্পকাৰ। তেওঁ উৎকৃষ্ট চলচ্চিত্ৰ পৰিচালনাৰ বাবে ইতিমধ্যে ভালেসংখ্যক ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিছে। তদুপৰি তেওঁ ইণ্ডিয়ান পেনোৰোমা, এই এফ এফ আই, ২০০৭, দশম মামি আন্তঃৰাষ্ট্ৰীয় চলচ্চিত্ৰ মহোৎসৱ (10th MAMI International Film Festival 2008), সপ্তম এছিয়ান চলচ্চিত্ৰ মহোৎসৱ (3rd Eye 7th Asian Film Festival Mumbai 2008), ৫৫তম ৰাষ্ট্ৰীয় চলচ্চিত্ৰ বঁটা (55th National Film Awards for 2007 (Feature Films) Delhi) আদিত জুৰি মেম্বাৰ হিচাপে অৱদান আগবঢ়াইছে। 
## প্ৰাৰম্ভিক জীৱন
## কৰ্মজীৱন
মঞ্জু বৰাই তেওঁৰ প্ৰথম চলচ্চিত্ৰ ' বৈভৱ' ৰে ১৯৯৯ চনত চলচ্চিত্ৰ পৰিচালক ৰূপে আত্মপ্ৰকাশ কৰে। এই চলচ্চিত্ৰখনে ২০০০ চনত অনুষ্ঠিত হোৱা ৪৭ তম ৰাষ্ট্ৰীয় চলচ্চিত্ৰ মহোৎসৱ (47th National Film Festival) ত বিচাৰক মণ্ডলীৰ বিশেষ বঁটা (Juries Special Mention) লাভ কৰিবলৈ সক্ষম হয়। তদুপৰি বৈভৱৰ বাবে মঞ্জু বৰাই চেন্নাইত ১৯৯৯ চনত শ্ৰেষ্ঠ নৱতম পৰিচালক (Gollapudi Srinivas Award for Best Debut Director)ৰ বঁটা লাভ কৰে।

পৰৱৰ্ত্তী কালত মঞ্জু বৰাই 'অন্য এক যাত্ৰা' (২০০১) , আকাশীতৰাৰ কথাৰে (২০০২) ,লাজ (২০০৪), জয়মতী (২০০৬), 'আই ক'ত নাই' আদি চলচ্চিত্ৰ পৰিচালনা কৰে। 

## অৱদান
### চলচ্চিত্ৰ

## বঁটা আৰু সন্মান
* শ্ৰেষ্ঠ নৱতম পৰিচালকৰ বাবে গ'লাপুড়ি শ্ৰীনিবাস বঁটা Gollapudi Srinivas Award (২০০০)
* ৪৭ তম ৰাষ্ট্ৰীয় চলচ্চিত্ৰ মহোৎসৱ (47th National Film Festival) ত 'বৈভৱ' চলচ্চিত্ৰৰ বাবে বিচাৰক মণ্ডলীৰ বিশেষ বঁটা (Juries Special Mention)
* ৫১ তম ৰাষ্ট্ৰীয় চলচ্চিত্ৰ মহোৎসৱ ( 51st National Film Fesival) ত 'আকাশীতৰাৰ কথাৰে' চলচ্চিত্ৰৰ বাবে শ্ৰেষ্ঠ চলচ্চিত্ৰ বঁটা (Best Feature Film in Assamese) 
* ২০০৮ চনৰ ৰাষ্ট্ৰীয় চলচ্চিত্ৰ মহোৎসৱত 'আই ক'ত নাই' চলচ্চিত্ৰৰ বাবে শ্ৰেষ্ঠ চলচ্চিত্ৰ বঁটা
* ২০১২ চনত মুম্বাইত অনুষ্ঠিত Third Eye Asian Film Festival ত সত্যজিত ৰায় স্মাৰক বঁটা
* ২০১২ চনৰ ৰাষ্ট্ৰীয় চলচ্চিত্ৰ মহোৎসৱত মিচিং চলচ্চিত্ৰ *[[ক : য়াদ]]*-ৰ বাবে ৰষ্ট্ৰীয় বঁটা
* ৬৩তম ৰাষ্ট্ৰীয় চলচ্চিত্ৰ বঁটাত *[[ডাও হুদুনি মেথাই]]*-ৰ বাবে বড়ো ভাষাৰ শ্ৰেষ্ঠ ছবিৰ ৰজতকমল বঁটা

## তথ্যসূত্ৰ

## বাহ্যিক সংযোগ
* 
* An Interview with Manju Borah  at tirbhumi.com.
* Manju Bora’s New Film in Mising 

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:ৰাষ্ট্ৰীয় চলচ্চিত্ৰ বঁটা- জুৰীৰ বিশেষ উল্লেখ
শংকৰদেৱ শিশু নিকেতন, ঢকুৱাখনা

**শংকৰদেৱ শিশু নিকেতন, ঢকুৱাখনা** ১৯৯৭ চনত বিদ্যা ভাৰতীৰ অধীনত মেগামিক্স প্ৰকৃতি সংঘ, ঢকুৱাখনাত স্থাপিত হৈছিল আৰু পাছত ঢকুৱাখনাৰ নৱকাঠৰবাৰী গাঁৱলৈ স্থায়ীভাৱে স্থানান্তৰ কৰা হৈছিল। এই বিদ্যালয়খনে ইতিমধ্যে ২০১৪ চনলৈকে একাধাৰে হাইস্কুল শিক্ষান্ত পৰীক্ষাত ১০০% উত্তীৰ্ণৰ হাৰ অটুট ৰখাৰ লগতে ২০০৯ চনত অষ্টম স্থান আৰু ২০১১ চনত একাদশ স্থান দখলেৰে ঢকুৱাখনাৰ ৬৫ বছৰীয়া ইতিহাস ভংগ কৰে।.

## অৱস্থিতি
নৱকাঠৰবাৰী গাঁও, ঢকুৱাখনা, লখিমপুৰ অসম

## শিক্ষক আৰু কৰ্মচাৰী
৩৫জন শিক্ষক, ৪জন সহায়ক, ৯০০ ৰো অধিক ছাত্ৰ ছাত্ৰী

## শংকৰদেৱ শিশু কুঞ্জ
প্ৰাক প্ৰাথমিক শাখাৰ ছাত্ৰ ছাত্ৰীসকলৰ বাবে বিদ্যালয়খনত পৃথককৈ "শংকৰদেৱ শিশু কুঞ্জ" নামেৰে এটি চৌহদৰ ব্যৱস্থা আছে। এই চৌহদটি ২০১৪ চনৰ ১০ জানুৱাৰী তাৰিখে শুভ উদ্বোধন কৰা হৈছিল।

## সুবিধাসমূহ
ডিজিটেল শ্ৰেণীকোঠা, সাংগণনিক ব্যৱহাৰিক কোঠা, গ্ৰন্থাগাৰ, বিজ্ঞান ব্যৱহাৰিক কোঠা, প্ৰাক প্ৰাথমিক শাখাৰ বাবে সংগ্ৰহালয়, শিশু উদ্যান, VIPNET বিজ্ঞান সংঘ, বাৰ্ষিক মুখপত্ৰ "ভাৰতী"

## ডিজিটেল শ্ৰেণীকোঠা
বিদ্যালয়খনত বিজ্ঞানৰ বিভিন্নধৰণৰ ভিডিঅ তথা বিশিষ্ট ব্যক্তিসকলৰ ভাষণ প্ৰদৰ্শন কৰিবলৈ এটি ডিজিটেল শ্ৰেণীকোঠাৰ সুব্যৱস্থা আছে।

## গ্ৰন্থাগাৰ
কৃষ্ণকান্ত সন্দিকৈৰ স্মৃতিত বিদ্যালয়খনত থকা পুথিভঁৰালটিত প্ৰায় ৪০০০ ৰো অধিক গ্ৰন্থ, সংবাদ পত্ৰ, হাতে লিখা আলোচনী উপলব্ধ।

## Vipnet বিজ্ঞান সংঘ
বিদ্যালয়খনত Vipnet বিজ্ঞান সংঘ শীৰ্ষক এটি বিজ্ঞান সংঘ আছে। ইয়াৰ জৰিয়তে ছাত্ৰ ছাত্ৰীসকলৰ মাজত বিজ্ঞানৰ প্ৰকল্প, আলোচনা ইত্যাদি অনুষ্ঠিত কৰা হয়।

## বাৰ্ষিক মুখপত্ৰ ভাৰতী
বিদ্যালয়খনৰ বাৰ্ষিক মুখপত্ৰখন হৈছে "ভাৰতী' যত ছাত্ৰ ছাত্ৰীসকলৰ চিন্তা প্ৰকাশ পায়। ইয়াৰোপৰিও প্ৰত্যেকটো শ্ৰেণীৰ পৰা প্ৰত্যেক বছৰে একোখনকৈ হাতেলিখা আলোচনী প্ৰকাশ পায় আৰু বছৰি দুবাৰকৈ প্ৰাচীৰ পত্ৰিকা " ঋক্ষ" প্ৰকাশ কৰা হয়।

## ৱেবছাইট
শংকৰদেৱ শিশু নিকেতন, ঢকুৱাখনাৰ ৱেবছাইট www.ssndk.com  ২০১৪ চনৰ ১০ জানুৱাৰী তাৰিখে উন্মোচন কৰা হয়।

## বাহ্যিক সংযোগ
*বিদ্যালয়ৰ ৱেবছাইট 

## তথ্য সংগ্ৰহ

শ্ৰেণী:ঢকুৱাখনা
শ্ৰেণী:শংকৰদেৱ শিশু/বিদ্যা নিকেতন